ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΒ**΄**

Δευτέρα 1 Σεπτεμβρίου 2025

Αθήνα, σήμερα στις 1 Σεπτεμβρίου 2025, ημέρα Δευτέρα και ώρα 14.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλό μεσημέρι, καλή εβδομάδα, καλό μήνα και καλό αποκαλόκαιρο. Να μην πούμε πιο βαριά λέξη. Ιδιαίτερα ο κ. Νικητιάδης που είναι από τα Δωδεκάνησα έχει ιδιαίτερο λόγο να θεωρεί ότι το καλοκαίρι μπορεί να πάει και μέχρι τα Χριστούγεννα. Έτσι; Όμως, και όλη η Ελλάδα καλό θα έχει όσο θα είναι το καλοκαίρι μακρύ. Αρχίζει η συνεδρίαση.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι θα συζητηθούν οι αναφερόμενες στα έγγραφα που ήδη έχετε και στα χέρια σας επίκαιρες ερωτήσεις.

Ξεκινάμε με την αριθμό 4193/26-3-2025 ερώτηση του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Υποδομών και Μεταφορών με θέμα: «Άλυτο παραμένει το ζήτημα της κατάρτισης του Μητρώου Εμπειροτεχνών Εργοληπτών Δημοσίων Έργων και της διασφάλισης των δικαιωμάτων του κλάδου».

Κύριε συνάδελφε, κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, πιστεύω ότι θα συμφωνήσουμε πως ο κλάδος των εργοληπτών δημοσίων έργων που είναι εγγεγραμμένοι στα περιφερειακά μητρώα είναι πολύ σημαντικός και γι’ αυτό και χρειάζεται να υπάρξει μέριμνα από την πλευρά της πολιτείας για τη στήριξή τους και για την επίλυση των προβλημάτων που αντιμετωπίζουν.

Το βασικότερο αίτημα αφορά την κατάρτιση του Μητρώου Εμπειροτεχνών Εργολάβων Δημοσίων Έργων. Υπήρξε άσκηση κοινοβουλευτικού ελέγχου από την πλευρά μου. Όμως, από τις απαντήσεις απουσίαζε εντελώς κάποιο χρονοδιάγραμμα.

Το συγκεκριμένο μητρώο προβλέπεται από τη νομοθεσία του 2017, σχεδόν πριν από μία δεκαετία. Οι μέχρι τώρα απαντήσεις ήταν γενικόλογες. Τη μία λέτε ότι έχουν γίνει ενέργειες επεξεργασίας των σχετικών θεμάτων από αρμόδιες ομάδες εργασιών, από την άλλη ότι έχει συσταθεί προσχέδιο προεδρικού διατάγματος από ομάδα εργασίας το οποίο είναι σε στάδιο επεξεργασίας.

Αν ισχύουν τα παραπάνω, γιατί δεν έχει προχωρήσει ακόμα το μητρώο, ενώ έχει περάσει και ένα εξάμηνο από την τελευταία απάντηση;

Μήπως, κύριε Υπουργέ, απουσιάζει η πολιτική βούληση και δεν υπάρχει ολοκληρωμένος σχεδιασμός;

Ένα άλλο θέμα που τίθεται από τους εμπειροτέχνες εργολήπτες δημοσίων έργων αφορά τη δημοπράτηση έργων ως εργασιών ή προμηθειών. Θεωρώ ότι έχετε αντίληψη για το συγκεκριμένο πρόβλημα και ήδη θα έπρεπε να υπάρχει παρέμβαση, ώστε να σταματήσει η συγκεκριμένη κατάχρηση.

Κατόπιν των ανωτέρω ερωτάσθε, κύριε Υπουργέ, πότε και με ποιο χρονοδιάγραμμα σκοπεύει το Υπουργείο Υποδομών και Μεταφορών να ολοκληρώσει τη διαδικασία κατάρτισης του μητρώου του κλάδου των εμπειροτεχνών εργολάβων δημοσίων έργων; Σε ποιες ενέργειες προτίθεστε να προβείτε, προκειμένου να διασφαλιστεί η τήρηση της νομοθεσίας για τη δημοπράτηση έργων ως τέτοιων και όχι ως εργασιών προμηθειών;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Νικολαΐδη και για την οικονομία του χρόνου.

Κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε, ευχαριστώ και να προστεθούν και οι δικές μου ευχές προς το Σώμα και προς εσάς για καλή σεζόν στα Πρακτικά.

Κύριε Νικολαΐδη, ευχαριστώ πάρα πολύ για την ερώτηση. Ευχαριστώ γιατί τυχαίνει να είναι μαζί μας σήμερα και ο Υφυπουργός Πολιτικής Προστασίας, ο κ. Στουρνάρας. Πρέπει να πούμε ότι οι άνθρωποι αυτοί για τους οποίους ενδιαφέρεστε είναι άνθρωποι οι οποίοι έχουν συμβάλει τα μέγιστα στην πολιτική προστασία, είναι οι άνθρωποι οι οποίοι ως χειριστές μηχανημάτων συμμετέχουν σε όλα τα έργα της πολιτικής προστασίας, σε όλες τις έκτακτες περιστάσεις, για τις οποίες καλείται η πολιτική προστασία να δώσει λύσεις, όπως οι τελευταίες φωτιές, για παράδειγμα. Είναι άνθρωποι οι οποίοι μπαίνουν μέσα με τις μπουλντόζες για να κάνουν αντιπυρικές ζώνες. Είναι άνθρωποι που πραγματικά με κίνδυνο πολλές φορές της ακεραιότητάς τους είτε ακόμα και της ζωής τους παρέχουν υπηρεσίες όχι απλά προς το δημόσιο ως αντισυμβαλλόμενοι του δημοσίου, αλλά κυρίως προς το κοινωνικό σύνολο και γι’ αυτό νομίζω τους αξίζει και έπαινος και δημόσια ευχαριστία από του Βήματος της Βουλής.

Βεβαίως, πρέπει να πούμε ότι υπάρχει η υποχρέωση της κατάρτισης του σχετικού μητρώου και, όπως πολύ σωστά είπατε, αυτό προβλέπεται από τον ν. 4472, ένα νόμο του 2017, ο οποίος είχε ένα χαρακτηριστικό: Δημιούργησε ένα πληθωρισμό μητρώων. Τα μητρώα τα οποία καλείται το Υπουργείο μας να επεξεργαστεί, κυρίως όμως πρώτα να σχεδιάσει, είναι πολλά, εκτείνονται σε όλο το φάσμα των δημοσίων έργων σε μια ιδιαίτερα περίπλοκη διαδικασία και, πέραν τούτου, έχει μεγάλη σημασία να πούμε ότι τα μητρώα αυτά έρχονται και συνδυάζονται με την ανάγκη της ψηφιοποίησης των σχετικών αρχείων για λογαριασμό του ελληνικού δημοσίου.

Αυτό, λοιπόν, από μόνο του θέτει τις προτεραιότητες, που και εσείς φαντάζομαι ότι αντιλαμβάνεστε, που με τη σειρά τους έχουν να κάνουν και με το ποιο μητρώο είναι εκείνο το οποίο είναι απολύτως κρίσιμο για τη λειτουργία του δημοσίου τομέα και των δημοσίων συμβάσεων.

Με την έννοια αυτή, ναι, αυτό το συγκεκριμένο μητρώο έχει μείνει πίσω, αλλά υπάρχουν και συγκεκριμένοι λόγοι που έχουν να κάνουν με τα αιτήματα των εργοληπτών. Το βασικότερο από όλα είναι ότι θα πρέπει τα μητρώα αυτά όπως έχουν προβλεφθεί να περάσουν στην αρμοδιότητα των περιφερειών. Αυτό είναι μια ουσιαστική απαίτηση των εργοληπτών, των συγκεκριμένων εργοληπτών, την οποία εμείς θα την ικανοποιήσουμε. Την έχουμε ήδη αποδεχθεί, αλλά αυτό χρειάζεται μια προηγούμενη νομοθετική ρύθμιση, δηλαδή μια τροποποίηση του ν. 4472, ώστε να παρέχει σχετική εξουσιοδότηση μετά στο προεδρικό διάταγμα να κάνει σχετικές ρυθμίσεις.

Σε αυτήν τη φάση είμαστε τώρα. Χρειάστηκε να γίνουν συζητήσεις μαζί τους για την αντιμετώπιση αυτού του ζητήματος. Έχει υπάρξει η σχετική εργασία.

Σε ό,τι αφορά τα υπόλοιπα θέματα τα οποία θέτετε, για να κάνω και εγώ μία σχετική οικονομία του χρόνου, θα απαντήσω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Ορίστε, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, δεν ξέρω από πού να ξεκινήσω, από τα καλά σας λόγια για αυτούς τους ανθρώπους που αγωνίζονται με κόπο να βγάλουν ένα μεροκάματο, να συντηρήσουν τις οικογένειές τους, οι οποίοι συμβάλλουν στην τοπική οικονομία, ανθρώπους που δίνουν μεροκάματα, πληρώνουν τους φόρους τους και είναι στην πρώτη γραμμή για τον τόπο τους, όπως είναι οι συγκεκριμένοι άνθρωποι στον τόπο μου, στη Δράμα, που στις δύσκολες στιγμές είναι οι πρώτοι που θα τρέξουν στο πεδίο και δεν μένουμε μόνο στο «ευχαριστώ». Το θέμα είναι να ικανοποιούμε τα αιτήματά τους.

Και θέλω να συνδέσω την ερώτησή μου με κάτι πολύ επίκαιρο, ένα θέμα που είναι σήμερα στην επικαιρότητα. Αναφερόμαστε σε ένα Μητρώο που προβλέπεται από νόμο του 2017. Σήμερα έχουμε 2025. Η Κυβέρνηση της Νέας Δημοκρατίας είναι από το 2019 -σήμερα έχουμε 2025- έχει ολοκληρώσει μία θητεία και είναι προς το τέλος της δεύτερης θητείας. Το ερώτημα είναι απλό: Πόσα χρόνια χρειάζονται για να γίνει πράξη το συγκεκριμένο Μητρώο; Πόσες θητείες; Και αν θα έπρεπε να αξιολογηθεί αυτή η Κυβέρνηση για όσα έκανε σε αυτό το ζήτημα, θα έπαιρνε βαθμό πάνω ή κάτω από τη βάση;

Και επειδή τον τελευταίο καιρό η Κυβέρνηση της Νέας Δημοκρατίας έχει επικεντρωθεί στην αξιολόγηση, καλό θα ήταν να αξιολογήσει η ίδια τον εαυτό της και όχι πρώτα τους άλλους.

Το συγκεκριμένο παράδειγμα, κύριε Υπουργέ, είναι μια χαρακτηριστική περίπτωση αναποτελεσματικότητας μακριά από τα φώτα της δημοσιότητας, αλλά πολύ σημαντική για έναν μεγάλο αριθμό συμπολιτών μας. Αν πάλι, όπως είπατε, έχετε συζητήσει μαζί τους και έχετε βρει τη λύση, φέρτε τη γρήγορα, να συζητήσουμε, να συμφωνήσουμε, για να λυθεί το πρόβλημά τους.

Και κάτι τελευταίο, κύριε Υπουργέ: Στα δύσκολα χρόνια που περνάμε καλό θα ήταν σε αυτόν τον κλάδο να στηρίξουμε τους μικρούς και μεσαίους εργολήπτες δημοσίων έργων και να μην επικεντρωθούμε στους μεγάλους που έχουν πάρει όλα τα έργα της Ελλάδος.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Νικολαΐδη.

Ορίστε, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Για να μην αποστούμε από την ερώτηση και πλατειάσουμε την κουβέντα, σας είπα προηγουμένως ότι υπάρχει με τον ν. 4472/2017 ένας πληθωρισμός μητρώων. Αν ήταν στο χέρι μου να σχεδιάσω ένα σύστημα, θα είχα προφανώς μειώσει τα μητρώα και θα είχα περιορίσει τις απαιτήσεις έτσι όπως σχεδιάστηκαν, διότι αυτό το σύστημα όπως περιγράφηκε από τον νόμο τότε του ΣΥΡΙΖΑ είναι ένα σύστημα το οποίο είναι πολυδαίδαλο, είναι ένα σύστημα το οποίο απαιτεί για να μπορέσουν να λειτουργήσουν όλα αυτά τα μητρώα όλη η ελληνική δημόσια διοίκηση να έρθει και να πέσει πάνω τους. Αυτή είναι η πραγματικότητα και μέχρι σήμερα έχει αποδειχθεί ότι ακόμα και εκεί όπου προχώρησαν αυτά τα μητρώα σε θεσμικό επίπεδο, ακόμα και εκεί όπου προχώρησε και η ψηφιοποίηση και η μηχανοργάνωση με τις παράλληλες ενέργειες που απαιτείτο να γίνουν, ακόμα και σε εκείνη την περίπτωση δεν είναι δυνατή η εφαρμογή τους στο σύνολο. Γι’ αυτό θα δείτε και νομοθετικές πρωτοβουλίες που θα φέρουμε σύντομα στη Βουλή.

Και με την έννοια αυτή και αυτό το Μητρώο έχει πέσει θύμα αυτής της υπερβολής και σας ξαναλέω ότι μέσα σε όλο το περιβάλλον των δημοσίων έργων δεν ήταν το πιο κρίσιμο ζήτημα.

Και με την έννοια αυτή, επιτρέψτε μου να σας κάνω δύο ακόμα παρατηρήσεις. Η μία είναι η εξής: Οι άνθρωποι αυτοί τι ζητάνε; Αυτοί οι άνθρωποι ζητάνε εκτός των άλλων να ανέβει το όριο των απευθείας αναθέσεων -γιατί με τέτοιες δουλεύουν- από τις 60.000 στις 80.000. Αυτό είναι ζήτημα –ξέρετε- το οποίο πρέπει να αντιμετωπιστεί κυρίως από το Υπουργείο Ανάπτυξης, διότι αυτό έχει την ευθύνη των ορίων του ν. 4412. Το Υπουργείο Ανάπτυξης είναι το επισπεύδον Υπουργείο της σχετικής νομοθεσίας. Δεν είμαι σε θέση να δώσω απάντηση σε αυτό ούτε σε σας τώρα στη Βουλή ούτε στους εμπειροτέχνες.

Το τελευταίο το οποίο θέλω να τονίσω αφορά αυτόν τον παραλληλισμό που κάνετε με τους εργολήπτες. Οι άνθρωποι αυτοί δεν είναι εργολήπτες, να το ξεκαθαρίσουμε. Δεν παίρνουν ένα πτυχίο με την εγγραφή τους στο Μητρώο, με το οποίο θα πάνε μετά να μετάσχουν σε διαγωνισμούς του Δημοσίου, δεν αποκτούν αυτό το δικαίωμα. Κατά συνέπεια, δεν καταλαβαίνω γιατί κάνετε αυτόν τον διαχωρισμό από τις προμήθειες ή τις υπηρεσίες ή τις εργασίες. Είναι εργασίες οι οποίες τους ανατίθενται με πολύ συγκεκριμένες διαδικασίες. Είναι πάρα πολύ χρήσιμοι άνθρωποι. Πάρα πολλοί από αυτούς είναι χειριστές μηχανημάτων, που είναι κάτι που μας λείπει σήμερα γενικώς στην Ελλάδα ως κλάδος, αλλά πάντως εργολήπτες δεν είναι ούτε ως τέτοιοι αντιμετωπίζονται.

Σε κάθε περίπτωση, επειδή μιλήσατε για το αν έχουμε κάποια υποχρέωση απέναντί τους, θέλω να είμαι ξεκάθαρος: Ναι, έχουμε. Έχουμε πει ότι θα κάνουμε αυτά τα Μητρώα να λειτουργούν ως περιφερειακά μητρώα και αυτό σημαίνει ότι πρέπει να συμβάλλουν και οι περιφέρειες. Σας λέω ότι στο μέτρο του εφικτού -και αυτό έχει να κάνει με τη δυνατότητα κινητοποίησης της δημόσιας διοίκησης για να μπορέσουν να γίνουν πράξη αυτά τα Μητρώα, όχι για να υπάρχουν ως νομοθετικό κείμενο μόνο ή ως ένα θεσμοθετημένο μητρώο- θα έρθουν πρωτοβουλίες στη Βουλή που θα τις δείτε πολύ σύντομα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Ταχιάο.

Επόμενη είναι η τέταρτη με αριθμό 1264/25-8-2025 επίκαιρη ερώτηση δεύτερου κύκλου του Βουλευτή Β3΄ Νοτίου Τομέα Αθηνών της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Σπυρίδωνα Μπιμπίλα προς τον Υπουργό Κλιματικής Κρίσης και Πολιτικής Προστασίας με θέμα: «Οι συνέπειες των καταστροφικών πυρκαγιών στο νησί της Χίου και η διερεύνηση των αιτιών πρόκλησής τους».

Στην ερώτηση θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Ευάγγελος Τουρνάς.

Ορίστε, κύριε Μπιμπίλα, έχετε τον λόγο για την πρωτολογία σας.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ πολύ και να ευχηθώ σε όλους καλό μήνα αρχικά!

Κύριε Υφυπουργέ, βρέθηκα στη Χίο στην περίοδο των πυρκαγιών με την ευκαιρία της περιοδείας του θεάτρου. Το μέγεθος της καταστροφής στο νησί της Χίου το φετινό καλοκαίρι είναι τεράστιο. Τον Ιούνιο κάηκαν περισσότερα από 40.000 στρέμματα γης, εκ των οποίων 28.500 στρέμματα είναι δασικές εκτάσεις, 400 στρέμματα πυκνής, δασώδους, τραχείας πεύκης, 3.600 στρέμματα βραχώδους έκτασης, 8.400 στρέμματα αγροτικών εκτάσεων και λοιπά. Νεότερες μετρήσεις ανεβάζουν το σύνολο των καμένων εκτάσεων σε πάνω από 48.000 στρέμματα. Η πυρκαγιά του Αυγούστου, επίσης, κατέστρεψε 70.000 στρέμματα περίπου στη Βορειοδυτική Χίο, κυρίως δασικές εκτάσεις και περιοχές εντός προστατευόμενων ζωνών. Οι απώλειες σε ελαιώνες, μελισσοκομικές επιχειρήσεις και άλλες αγροτικές δραστηριότητες αναμένεται να επηρεάσουν σοβαρά το εισόδημα των αγροτών. Περιοχές που είχαν ήδη καεί τα έτη 2012 και 2016 καταστράφηκαν εκ νέου, γεγονός που καθιστά δυσοίωνη και τη διαδικασία ανάκαμψης του οικοσυστήματος.

Επίσης, σημειώθηκαν καταστροφές κατοικιών, εκκενώσεις οικισμών, τραυματισμοί, μεταξύ των οποίων και δεκατεσσάρων πυροσβεστών, σημαντική οικολογική βλάβη σε χλωρίδα και πανίδα. Οι επιπτώσεις στον τουρισμό, φυσικά, είναι άμεσες. Οι κάτοικοι του νησιού βρίσκονται σε απόγνωση.

Ερωτάσθε, λοιπόν, ποιες είναι οι αιτίες των δύο πυρκαγιών που εκδηλώθηκαν στο νησί της Χίου. Έχει διενεργηθεί ανεξάρτητη έρευνα-πραγματογνωμοσύνη προς εξακρίβωσή τους;

Και δεύτερον, διερευνώνται οι καταγγελίες πολιτών περί εσκεμμένου εμπρησμού, με σκοπό την «απελευθέρωση» των περιοχών προς εξόρυξη του αντιμονίου; Έχει διερευνηθεί το ενδεχόμενο εμπλοκής υποδομών της ΔΕΗ ή άλλων εταιρειών ηλεκτροδότησης στην πρόκληση αυτής της πυρκαγιάς;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μπιμπίλα και για τη συνέπεια στον χρόνο.

Ορίστε, κύριε Υπουργέ, έχετε τον λόγο για την απάντησή σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε, κυρίες και κύριοι Βουλευτές.

Κύριε Μπιμπίλα, απαντώντας στην ερώτησή σας που αφορά στις πρόσφατες πυρκαγιές στη Χίο θα ήθελα αρχικά να επισημάνω τη σημασία της υπευθυνότητας και του σεβασμού απέναντι στην τοπική κοινωνία, αλλά και στους πολίτες που δοκιμάστηκαν, με τα οποία θα πρέπει να αγγίζουμε τέτοιου είδους θέματα, μιλώντας πάντοτε με επίσημα και ακριβή στοιχεία.

Πράγματι, τον Ιούνιο και τον Αύγουστο εκδηλώθηκαν δύο μεγάλες πυρκαγιές στο νησί της Χίου. Από την πρώτη στιγμή κινητοποιήθηκε το σύνολο του μηχανισμού Πολιτικής Προστασίας, δηλαδή το Πυροσβεστικό Σώμα, οι Ένοπλες Δυνάμεις, τα Σώματα Ασφαλείας, η Τοπική Αυτοδιοίκηση, οι εθελοντές, με αποτέλεσμα, παρά τη σφοδρότητα των φαινομένων, να προστατευθεί το μεγαλύτερο μέρος του φυσικού πλούτου, των οικισμών, των υποδομών και των αγροτικών εκτάσεων και, ιδιαίτερα, των περιοχών όπου καλλιεργείται η τοπική μαστίχα.

Ως προς την πυρκαγιά την πρώτη που εκδηλώθηκε στις 22 Ιουνίου, θα πρέπει να τονιστεί ότι αφορούσε ουσιαστικά σε πέντε ενάρξεις πυρκαγιών σε πέντε διαφορετικά σημεία και πιο συγκεκριμένα στις περιοχές Κοφινά, Αγίας Άννας, Αγίου Μακαρίου και Αγίου Μάρκου, καθώς επίσης και την επομένη το πρωί στα Λεπτόποδα Αμανής.

Για όλες αυτές τις εν λόγω πυρκαγιές επισημαίνεται ότι στελέχη της Διεύθυνσης Αντιμετώπισης Εγκλημάτων Εμπρησμού σε συνεργασία με την τοπική Πυροσβεστική Υπηρεσία διενεργούν σχετική προανάκριση προς τον σκοπό συλλογής προανακριτικού υλικού, το οποίο και θα υποβληθεί στις αρμόδιες εισαγγελικές αρχές για τυχόν απόδοση ποινικών ευθυνών. Η διαδικασία δεν έχει ολοκληρωθεί.

Η τελευταία μεγάλη πυρκαγιά που εκδηλώθηκε στις 12 Αυγούστου αφορούσε στην περιοχή Χάλανδρα, μια ορεινή και δύσβατη έκταση που βρίσκεται σε μια από τις πιο απόκρημνες και ψηλότερες πλαγιές του νησιού. Στο πλαίσιο δε της αυτεπάγγελτης προανάκρισης που διενεργείται από την αρμόδια τοπική Πυροσβεστική Υπηρεσία έχει διοριστεί δικαστικός πραγματογνώμονας προς διερεύνηση των αιτιών της πυρκαγιάς.

Όπως καταλαβαίνετε, η έρευνα για τις αιτίες πρόκλησης και των δύο πυρκαγιών βρίσκεται σε εξέλιξη και διενεργείται στο πλαίσιο της προανάκρισης, η οποία, όπως γνωρίζετε, καλύπτεται από την αρχή της μυστικότητας της ποινικής διαδικασίας. Αυτό σημαίνει ότι καμία πληροφορία δεν μπορεί και δεν πρέπει να δημοσιοποιηθεί, ακριβώς για να μην υπονομευτεί το έργο της δικαιοσύνης, καθώς και για να διασφαλιστεί η αντικειμενικότητα και η πληρότητα της έρευνας.

Ειδικότερα, όμως, ως προς τη δεύτερη πυρκαγιά που εκδηλώθηκε στις 23 Ιουνίου στην περιοχή Λεπτόποδα Αμανής, συνελήφθη αλλοδαπή στο πλαίσιο της αυτόφωρης διαδικασίας, η οποία και καταδικάστηκε, όπως γνωρίζετε, για το έγκλημα του εμπρησμού από αμέλεια κατόπιν ομολογίας της ιδίας.

Σε αυτό το σημείο θα ήθελα να υπογραμμίσω ότι η οποιαδήποτε σύνδεση τραγικών γεγονότων, όπως είναι οι φυσικές καταστροφές, με ανυπόστατα σενάρια περί δήθεν σκόπιμων εμπρησμών που αποσκοπούν στην εκμετάλλευση φυσικών πόρων, όχι μόνο δεν στηρίζονται σε κανένα πραγματικό στοιχείο –και πιστέψτε με γι’ αυτό, δεν υπάρχει κάτι τέτοιο- αλλά και αδικούν την τοπική κοινωνία, αλλά και το σύνολο του μηχανισμού που ενεργεί τόσο για την αντιμετώπιση των συμβάντων, όσο και κατά την αποκατάσταση των πληγεισών περιοχών.

Κλείνοντας, θα ήθελα να επισημάνω ότι η πολιτεία βρίσκεται ενεργά και έμπρακτα από την πρώτη στιγμή δίπλα, εκεί, στο πλευρό των πολιτών της Χίου με τη λήψη άμεσων μέτρων και τη δρομολόγηση διαδικασιών αποκατάστασης των ζημιών και, φυσικά, του φυσικού περιβάλλοντος.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Ορίστε, κύριε Μπιμπίλα, έχετε τον λόγο για τη δευτερολογία σας.

**ΣΠΥΡΙΔΩΝ ΜΠΙΜΠΙΛΑΣ:** Εγώ χαίρομαι που μας είπατε όλα αυτά για το πώς η πολιτεία προσπάθησε να προλάβει και να σώσει ό,τι μπορούσε. Παρ’ όλα αυτά, η καταστροφή είναι τεράστια. Βέβαια, οι εύλογες απορίες των κατοίκων δεν μπορούν να θεωρηθούν αμελητέες, διότι λέτε ότι είναι εκτός λογικής. Μπορεί και το «εκτός λογικής» να έχει λογική, διότι ξέρετε ότι εκεί υπάρχει ο διαγωνισμός για το αντιμόνιο για το οποίο έχουν προσφύγει και στο Συμβούλιο της Επικρατείας, αλλά υπάρχουν και καταγγελίες συγκεκριμένες από κατοίκους. Επομένως, τις εύλογες απορίες τους δεν μπορούμε να τις πετάμε στα σκουπίδια, γιατί το αντιμόνιο, όπως γνωρίζετε, έχει εξορυχθεί στην περιοχή της Χίου κατ’ αρχάς τον δέκατο ένατο αιώνα και μετά με το Σχέδιο Μάρσαλ από τον Μποδοσάκη. Επειδή κρίθηκε κάτι ασύμφορο, γι’ αυτό σταμάτησε. Οι κάτοικοι, μάλιστα, έχουν μνημείο για τους πεσόντες εξαιτίας των ασθενειών που είχε προκαλέσει το αντιμόνιο.

Επομένως δεν μπορεί να είναι εκτός λογικής οι ανησυχίες τους, δεδομένου ότι το 2025 προκηρύχθηκε ο διαγωνισμός και δεν έχει ακυρωθεί μέχρι στιγμής, παρά τα όσα συμβαίνουν. Οι κάτοικοι φοβούνται για τα αναπνευστικά προβλήματα, τις δερματικές βλάβες, τα καρδιακά και νοητικά προβλήματα, τους καρκίνους, τη διαταραχή του περιβάλλοντος, της δασικής δομής, της βιοποικιλότητας, της χλωρίδας, της πανίδας και των υδρολογικών πηγών. Μάλιστα, η περιοχή αυτή που κάηκε εντάσσεται στη NATURA με τον κωδικό «GR13001» από το 2000.

Οι κάτοικοι, λοιπόν, εκφράζουν την ανησυχία για την υγεία τους και για την παραβίαση των προστατευτικών διατάξεων για τα δάση που θεσπίστηκαν πρώτη φορά με το Σύνταγμα του 1975. Λένε, μάλιστα, ότι αν το ορυχείο γίνει, θα αναγκαστούν να εκπατριστούν. Διότι, τι είναι αυτό που μας συμφέρει; Μας συμφέρει να φεύγουν οι άνθρωποι από τον τόπο τους, όταν μάλιστα είναι προστατευόμενος από τη Natura ή να κάθονται εκεί και να ασχολούνται με τον τόπο τους; Αυτή τη στιγμή ασχολούνται με το να μαζεύουν αποκαΐδια.

Είπατε, επίσης, ότι δεν είναι τόσο μεγάλες οι ζημιές. Εγώ είδα σπίτια καμένα μέσα στους οικισμούς και ανθρώπους αλλόφρονες. Εξάλλου, η Δασική Υπηρεσία δεν βρίσκεται σε καλό σημείο αυτή τη στιγμή. Οι ίδιοι οι υπεύθυνοι της Δασικής Υπηρεσίας φωνάζουν προς κάθε κατεύθυνση, γιατί αισθάνονται ότι μιλούν σε ώτα μη ακουόντων. Όταν δεν υπάρχει ουσιαστική Δασική Υπηρεσία, δεν μπορεί να υπάρξει δασοπροστασία.

Η απαξίωση στην Ελλάδα της Δασικής Υπηρεσίας δεν είναι κάτι καινούργιο, όπως φάνηκε από όλα τα παραπάνω και οφείλουμε να βγάλουμε συμπεράσματα. Και έχετε δίκιο σε αυτό που είπατε ότι δεν κάηκαν τα Μαστιχοχώρια και αυτό μας βάζει σε ανησυχίες. Γιατί κάηκε το πάνω τμήμα που δεν έχει Μαστιχοχώρια και δεν κάηκε το κάτω; Βέβαια, μπορεί να είναι σύμπτωση, αλλά οι εύλογες απορίες δεν μπορεί να πετιούνται. Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μπιμπίλα που ήταν και πολύ εντός του χρόνου.

Κύριε Υπουργέ, ορίστε, έχετε τον λόγο για την απάντησή σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Και πάλι ευχαριστώ, κύριε Πρόεδρε.

Κύριε Μπιμπίλα, για εκείνο που σας είπα εξ αρχής, προφανώς και υπήρξε μία μεγάλη ζημιά, μια μεγάλη καταστροφή. Ήταν δύο σημαντικές φωτιές κάτω από πολύ δύσκολες συνθήκες. Είχαμε πολύ ισχυρούς έως θυελλώδεις ανέμους βοριάδες, καταβάτες, οι οποίοι συνέβησαν οι μεν πρώτοι στις 22 Ιουνίου σε πέντε διαφορετικά σημεία που σημαίνει ότι είχαμε διάσπαση δυνάμεων, άρα είχαμε γρήγορη εξάπλωση της φωτιάς και δυσκολία στην αναχαίτισή της, αλλά και στη δεύτερη περίπτωση, στη φωτιά που είχαμε στις 12 Αυγούστου, επίσης είχαμε ισχυρούς καταβάτες ανέμους –σε όλη την Ελλάδα ήταν μία πολύ δύσκολη μέρα- με μία φωτιά που ξεκίνησε σε μία βουνοκορφή δύσκολα προσβάσιμη, με αποτέλεσμα να εξαπλωθεί πάρα πολύ γρήγορα η φωτιά στον ορεινό όγκο.

Από εκεί και πέρα, εκείνο που σας είπα είναι ότι βρισκόμαστε στη φάση της προδικασίας της έρευνας, εν πάση περιπτώσει, των δύο περιστατικών, η οποία σε καμία περίπτωση δεν αποκλείει τίποτα. Όλα τα ενδεχόμενα είναι ανοιχτά και όλα διερευνώνται.

Άρα, λοιπόν, εκείνο που έχω να σας πω είναι ότι εμείς έχουμε αναμορφώσει τη Διεύθυνση Αντιμετώπισης Εγκλημάτων Εμπρησμού πραγματικά με πολύ καλή ομάδα, πολύ καλά στελέχη. Και θα συνεχίσουμε να το κάνουμε, γιατί έχουμε ήδη δει πολύ σημαντικά αποτελέσματα. Άρα, λοιπόν, έχουμε εμπιστοσύνη ότι θα εξιχνιάσει αυτήν την υπόθεση, όπως εξιχνίασε και άλλες πολύ σημαντικές υποθέσεις, η Διεύθυνση Αντιμετώπισης Εγκλημάτων Εμπρησμού που στο παρελθόν δεν μπορούσε να τις προσεγγίσει.

Να σας πω, μάλιστα, προς επίρρωση των όσων σας λέω ότι ήδη φέτος έχουν εξιχνιαστεί τριακόσιες πενήντα υποθέσεις, από τις οποίες οι τριακόσιες ήταν εμπρησμοί από αμέλεια κατά τη διάρκεια της αντιπυρικής περιόδου και σαράντα οκτώ ήταν από πρόθεση και ήδη έχουν ακολουθήσει την οδό της δικαιοσύνης. Επιπλέον έχουν επιβληθεί επτακόσια δώδεκα πρόστιμα για παραβίαση των πυροσβεστικών διατάξεων και έχουν επιβληθεί εννιακόσιες σαράντα μία χιλιάδες πρόστιμα. Με αυτό θέλω να εξηγήσω ότι γίνεται σοβαρή δουλειά και σε αυτό το κομμάτι και έχω εμπιστοσύνη ότι τελικά και τα δύο αυτά περιστατικά θα μπορέσουν να εξιχνιαστούν και να δούμε τι ακριβώς έχει γίνει.

Από εκεί και πέρα, εκείνο που έχω να πω είναι πως όσον αφορά το αντιμόνιο, καταλληλότερο θα ήταν ενδεχομένως το Υπουργείο Περιβάλλοντος και Ενέργειας. Όμως, σας λέω ότι ακόμα και αν είναι κάτι τέτοιο, θα διερευνηθεί από τι προκλήθηκε η φωτιά, ποιος την προκάλεσε και ιδιαίτερα οι πέντε φωτιές που είχαμε ταυτόχρονα την πρώτη ημέρα, δηλαδή στις 22 Ιουνίου.

Πέρα από αυτό, εκείνο που θα ήθελα να σας πω είναι ότι η πολιτεία, η Κυβέρνηση, βρίσκεται από την πρώτη στιγμή δίπλα στους πολίτες και στους συμπολίτες μας, στους κατοίκους της Χίου, αλλά και στους επιχειρηματίες, οι οποίοι πράγματι επλήγησαν, διότι είκοσι δύο σπίτια κρίθηκαν «κόκκινα» και ογδόντα κρίθηκαν «κίτρινα», όπως βεβαίως και αρκετές επιχειρήσεις, αλλά και γεωργικές καλλιέργειες.

Άρα, λοιπόν, να ξέρετε ότι από την πρώτη στιγμή, στις 13 Αυγούστου –στις 12 Αυγούστου είχαμε τη μεγάλη πυρκαγιά- συνεκλήθη η Κυβερνητική Επιτροπή Κρατικής Αρωγής, η οποία αποφάσισε την άμεση στεγαστική συνδρομή όσων έχασαν τα σπίτια τους, βεβαίως την επιδότηση ενοικίου μέχρι 600 ευρώ για όσους θα έπρεπε να νοικιάσουν σπίτι, την πρώτη αρωγή 600 ευρώ για την αντιμετώπιση των πρώτων αναγκών, αλλά και 6.000 ευρώ για όσους θα πρέπει να αντικαταστήσουν την οικοσκευή τους, μέχρι 500.000 αποζημίωση για κάθε επιχείρηση η οποία υπέστη ζημιά και μέχρι την αξία του 70% της συνολικής του αξίας, τη συνολική απαλλαγή του ΕΝΦΙΑ για τρία χρόνια.

Επίσης, αποφάσισε το «Chios Pass» για τις τουριστικές επιχειρήσεις οι οποίες επλήγησαν, έτσι ώστε του χρόνου να μπορέσουν να προετοιμαστούν για την επόμενη σεζόν. Και βέβαια δίνονται 500 χιλιάδες για τη ΔΕΥΑ, έτσι ώστε να αντικαταστήσει τα δίκτυά της και 3 εκατομμύρια για τον δήμο, έτσι ώστε να αντικαταστήσει τις δομές, τις υποδομές και τα δίκτυα τα οποία καταστράφηκαν.

Δεν είμαστε δίπλα, είμαστε εκεί, είμαστε στη Χίο, έτσι ώστε να μπορέσει να αναπλαστεί, να αναδημιουργηθεί και να φτιαχτούν πραγματικά καλύτερα αυτά που βλάφτηκαν, αυτά που καταστράφηκαν.

 Πέραν τούτου, εκείνο που έχω να σας πω ως γενική αρχή είναι ότι από την πρώτη στιγμή που δημιουργήθηκε το Υπουργείο Κλιματικής και Πολιτικής Προστασίας εμείς προσπαθήσαμε να φτιάξουμε έναν μηχανισμό να προλάβουμε την κλιματική κρίση που τρέχει με μεγάλη ταχύτητα και να δημιουργήσουμε έναν ισχυρό μηχανισμό, γιατί επί πολλά χρόνια δεν έγινε τίποτα σε αυτό το κομμάτι ενδεχομένως λόγω της οικονομικής κρίσης. Παρ’ όλα αυτά είναι πολλά αυτά που πρέπει να κάνουμε.

Και τι κάνουμε;

Ενισχύουμε τον μηχανισμό με ανθρώπινο δυναμικό. Φτάσαμε φέτος να έχουμε 15.500 μόνιμους πυροσβέστες -πρόπερσι είχαμε 13.000- και βέβαια με τους εποχικούς φτάσαμε τους 18.000. Σας ενημερώνω ότι και για του χρόνου προγραμματίζουμε την πρόσληψη 1.000 επιπλέον, έτσι ώστε να αυξήσουμε τον αριθμό των πυροσβεστών μας για να είναι πιο οργανωμένοι, πιο έτοιμοι να αντιμετωπίσουν τις επιπτώσεις της κλιματικής κρίσης.

Πέρα από το ανθρώπινο δυναμικό, ενισχύουμε και με μέσα για όλους τους φορείς, με οχήματα τα οποία έχουμε αρχίσει παραλαμβάνουμε: Πάνω από 200 έχουν παραληφθεί φέτος σε ένα σύνολο 1.400 μέσα από το πρόγραμμα «ΑΙΓΙΣ», τον άλλο μήνα θα παραλάβουμε 3 αεροπλάνα, του χρόνου θα παραληφθούν ελικόπτερα, συστήματα ηλεκτρονικά - ψηφιακά, όχι μόνο για μας, αλλά για το ΕΚΑΒ και για τις Δασικές Υπηρεσίες όπου πράγματι γίνεται μια τεράστια προσπάθεια να αναμορφωθούν. Σωστά είπατε ότι και αυτές έχουν εγκαταλειφθεί και άρα θα πρέπει να ρίξουμε βάρος και σε αυτό το κομμάτι γιατί προστατεύουν το σπίτι τους, το δάσος, μαζί με εμάς. Σχεδιάζουμε την προμήθεια 300 οχημάτων για τις Δασικές Υπηρεσίες. Σχεδιάζουμε την προμήθεια ασθενοφόρων για το ΕΚΑΒ, μηχανημάτων έργου για την τοπική αυτοδιοίκηση, αλλά και για τις Ένοπλες Δυνάμεις, οι οποίες μας βοηθούν την ώρα της μάχης, την ώρα της φωτιάς.

Όμως, κύριε Μπιμπίλα, όλα αυτά δεν φτάνουν. Εμείς κάνουμε μια τεράστια προσπάθεια πραγματικά. Με εντολή του Πρωθυπουργού μας, του Κυριάκου Μητσοτάκη, προχωράμε στο να χτίσουμε πραγματικά μια ισχυρή πολιτική προστασία που θα εγγυάται την ασφάλεια στον Έλληνα πολίτη. Όμως χρειάζεται και η συνδρομή και η συνεργασία με τον κάθε πολίτη. Ο κάθε πολίτης θα πρέπει να αλλάξει νοοτροπία, πρώτον, όσον αφορά τους καθαρισμούς που πρέπει να κάνει στον χώρο του για να προστατεύσει τη ζωή του, την περιουσία του, το φυσικό περιβάλλον, αλλά και τον γείτονά του και βέβαια στον τρόπο χρήσης της φωτιάς. Είναι αδικαιολόγητο να έχουμε εν έτει 2025, που βλέπουμε ότι υπάρχει κλιματική κρίση, πως έχει αλλάξει το περιβάλλον, αλλά και οι συνθήκες, να έχουμε 6.500 πυρκαγιές μέχρι τώρα. Είναι ένας τεράστιος αριθμός και θα πρέπει να μειωθεί. Ο καθένας θα πρέπει να σκεφτεί, πριν πιάσει τον αναπτήρα, πριν προσπαθήσει να κάνει μια θερμή εργασία, η φωτιά που βάζει τι μπορεί να προκαλέσει, έτσι ώστε όλοι μαζί να προστατεύσουμε τη ζωή, την περιουσία και το φυσικό περιβάλλον.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

 Στις επόμενες δύο επίκαιρες ερωτήσεις θα απαντήσει ο Υφυπουργός Εργασίας και Κοινωνικής Ασφάλισης, ο κ. Κωνσταντίνος Καραγκούνης.

 Ξεκινάμε με την τρίτη με αριθμό 1249/25-8-2025 επίκαιρη ερώτηση πρώτου κύκλου του Βουλευτή Δωδεκανήσου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Γεωργίου Νικητιάδη προς την Υπουργό Εργασίας και Κοινωνικής Ασφάλισης με θέμα: «Επαναφορά του επιδόματος ανεργίας στους πέντε μήνες για τους εποχικώς εργαζόμενους».

Κύριε Νικητιάδη έχετε τον λόγο για την πρωτολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

 Επιτρέψτε μου να ευχηθώ και σε εσάς προσωπικώς και σε όλους μας μια καλή και παραγωγική κοινοβουλευτική περίοδο προς όφελος του λαού και της πατρίδας μας.

 Κύριε Υπουργέ υποθέτω ότι ξέρετε πως ο τουρισμός αποτέλεσε τα μνημονιακά χρόνια τη σωτήρια λέμβο για να μείνει στοιχειωδώς όρθια η ελληνική οικονομία. Όταν άλλοι κλάδοι αυτήν την περίοδο κατέρρεαν, ο τουρισμός ήταν αυτός που συνέχισε να αναπτύσσεται και να συμβάλλει καθοριστικώς στην οικονομία της χώρας και στο ΑΕΠ μας.

 Ο τουρισμός ωστόσο, κύριε Υπουργέ, δεν είναι μια αόριστη γενική έννοια και δραστηριότητα, δεν είναι οι άψυχοι τοίχοι ενός ξενοδοχείου, είναι μια δράση πολύ συγκεκριμένη και πολύ ζωντανή που απαιτεί τον μόχθο και τον ιδρώτα χιλιάδων ανθρώπων που απασχολούνται σε αυτόν, από τις ταπεινές καμαριέρες έως τον σερβιτόρο, τον μάγειρα, τον κηπουρό, τον εργάτη γενικών καθηκόντων, τον ρεσεψιονίστα και τόσες άλλες ειδικότητες. Οι άνθρωποι αυτοί είναι που κυρίως κρατάνε όρθιο τον τουρισμό μας, εξαντλώντας πολλές φορές πλήρως τους εαυτούς τους, χωρίς ωστόσο ποτέ να εγκαταλείπουν το χαμόγελο και την ευγένεια προς τους επισκέπτες μας.

Παρά ταύτα, κύριε Υπουργέ, υποθέτω ότι γνωρίζετε επίσης τι συμβαίνει τα τελευταία χρόνια, τα χρόνια που εσείς κυβερνάτε δηλαδή, διότι πριν δεν συνέβαινε με τον κλάδο κάτι παρόμοιο. Οι άνθρωποι του τουρισμού, ο πνεύμονάς του αποχωρούν κατά χιλιάδες από τον κλάδο, αναζητώντας διαφορετικό επάγγελμα. Αναρωτηθήκατε ποτέ σε αυτήν την Κυβέρνηση γιατί ο κόσμος εγκαταλείπει το επάγγελμα του ξενοδοχοϋπαλλήλου; Σας απασχολεί το ότι κάθε χρόνο υπάρχουν πλέον αιτήματα από τους ξενοδόχους για έγκριση εισόδου χιλιάδων αλλοδαπών από το εξωτερικό για να απασχοληθούν ως ξενοδοχοϋπάλληλοι; Νοιάζεστε καθόλου για το ότι χιλιάδες εργαζόμενοι μένουν για μήνες ολόκληρους, για τρεις, τέσσερις μήνες με μηδενικό εισόδημα, για το ότι η ποιότητα των υπηρεσιών στα ξενοδοχεία μπορεί να υποβαθμίζεται από αυτόν τον μεγάλο αριθμό εισόδου ξένων αλλοδαπών;

Ερωτάσθε, λοιπόν: Σκοπεύετε να επεκτείνετε χρονικώς το επίδομα ανεργίας; Έχετε κάποια στρατηγική για τον κλάδο συνολικώς;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Νικητιάδη.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

 Να ευχηθώ και εγώ καλή αρχή στις εργασίες και κυρίως στο κοινοβουλευτικό έργο, όπου πραγματικά γίνεται μια πολύ γόνιμη διαδικασία, όχι μόνο διαλόγου, αλλά, νομίζω, και εξεύρεσης λύσεων. Ακούμε πολύ σημαντικές προτάσεις. Οπότε καλή αρχή και καλή επιτυχία στις εργασίες.

Κύριε συνάδελφε, με τη μακρά κοινοβουλευτική εμπειρία που έχετε, το συγκεκριμένο ζήτημα που θέτετε για το εποχικό επίδομα έχει απασχολήσει αρκετά και δεν σας κρύβω ότι όλους μας απασχολεί. Είναι ένα πάγιο αίτημα αυτό που αναδεικνύετε.

 Η αλήθεια είναι, επειδή είναι και πολύ μεγάλη συζήτηση, ότι πράγματι τον τελευταίο χρόνο έχει γίνει μια πραγματική επανάσταση στον χώρο της εργασίας, έχουν δημιουργηθεί εκατοντάδες χιλιάδες θέσεις εργασίας, έχουν καλυφθεί πάρα πολλές θέσεις, αλλά ακόμα υπάρχει το ζήτημα αναζήτησης εργαζομένων, αυτό που αναδεικνύετε και εσείς. Πλέον το ζήτημα που έχουμε να αντιμετωπίσουμε, η μεγάλη πρόκληση είναι να βρούμε εργαζόμενους, ενώ παλαιότερα ίσχυε το ακριβώς αντίθετο και είναι πολύ σημαντικό ότι έχουμε κάνει ρεκόρ -και επειδή το θέτετε και αυτό να το αναδείξουμε και αυτό- της τελευταίας εικοσιπενταετίας με 340.572 νέες θέσεις εργασίας. Η αλήθεια είναι ότι τρεις στις τέσσερις θέσεις είναι πλήρους απασχόλησης. Έχει μειωθεί αρκετά η εποχική εργασία, αλλά προφανώς εδώ μιλάμε πράγματι για μια εποχική διάσταση που έχει να κάνει με τον τουρισμό και πάντα η στόχευση είναι να αυξηθεί και η τουριστική σεζόν -το ξέρετε και σε πολύ μεγάλο βαθμό αυτή η Κυβέρνηση το έχει πετύχει- και κυρίως δημιουργούμε εκατοντάδες χιλιάδες νέες θέσεις εργασίας, που είναι πολύ σημαντικό, όπως εξίσου σημαντικό είναι και σχετίζεται με αυτό το οποίο συζητάμε, ότι έχουμε αυξήσει τον κατώτατο μισθό που συμπαρασύρει και αύξηση των αποδοχών και των εποχικών επιδομάτων, πράγμα το οποίο επίσης είναι αρκετά σημαντικό, μεγάλη αλλαγή σε σχέση με το παρελθόν.

Βεβαίως υπάρχουν συγκεκριμένες προϋποθέσεις υπό τις οποίες χορηγείται αυτή η επιδότηση ανεργίας των εποχικών εργαζομένων. Θα τις πω έτσι γιατί μας ακούνε και αρκετοί για να ξέρουν τις προϋποθέσεις και θα απαντήσω και στο ερώτημα το οποίο μου θέτετε. Όπως ξέρετε, προβλέπεται ότι αρκούν 100 ημερομίσθια για τους απασχολούμενους σε τουριστικά και άρα εποχικά επαγγέλματα για τους οποίους μετά τη δεύτερη περίοδο απασχόλησης ως χρονικό διάστημα υπολογισμού των ημερομισθίων λαμβάνεται το δωδεκάμηνο πριν τη λύση της σχέσης εργασίας χωρίς να αφαιρούνται τα ημερομίσθια του τελευταίου διμήνου. Για την εφαρμογή της διάταξης αυτής ως εποχική θεωρείται η εργασία που παρέχεται σε επιχειρήσεις - εκμεταλλεύσεις που λειτουργούν για χρονικό διάστημα μεγαλύτερο από δύο μήνες και μικρότερο από εννέα μήνες και κατά το υπόλοιπο χρονικό διάστημα του ημερολογιακού έτους δεν απασχολούν προσωπικό που υπερβαίνει το 25% του μέσου όρου του προσωπικού. Επίσης πολύ σημαντική είναι η παράγραφος 9 του άρθρου 6: Οι δικαιούχοι τακτικής επιδότησης ανεργίας με βάση τις διατάξεις του του ν.1545/1985 πουέχουν πραγματοποιήσει από 100 έως 149 μέρες εργασίας δικαιούνται επίδομα τακτικής ανεργίας διάρκειας 3 μηνών και 5 ημερών.

 Για την ανωτέρω κατηγορία ανέργων δεν ισχύει ο περιορισμός της παραγράφου 8 του άρθρου 6 που αφορά τη μη πραγματοποίηση παραπάνω από 400 ημερομισθίων επιδόματος ανεργίας στην τετραετία για την επιδότηση τακτικής ανεργίας.

Και τέλος, οι διατάξεις της παραγράφου 9 του ίδιου άρθρου δύναται να εφαρμοστούν και σε δικαιούχους τακτικής επιδότησης ανεργίας, με βάση τη διάταξη της περίπτωσης β΄ του ν.1545/1985. Το δικαίωμα αυτό ασκείται ύστερα από αίτηση, από αμετάκλητη έγγραφη δήλωση των ενδιαφερομένων προς την ΔΥΠΑ. Θέλω να πω ότι ο στόχος μας είναι πράγματι να έχουμε όσον το δυνατόν περισσότερες θέσεις εργασίας πλήρους απασχόλησης και κυρίως να είναι καλύτερα αμειβόμενες και αυτό γίνεται με την αύξηση του κατώτατου μισθού.

Και για να απαντήσω και στο ερώτημά σας, διότι ήθελα να έχετε μια πλήρη εικόνα για το εποχικό επίδομα -την έχετε προφανώς, αλλά το λέω και για όσους μας ακούν- θα αναφερθώ σε μια δήλωση της Υπουργού. Αυτή τη στιγμή μελετάμε μια πιθανότητα αναμόρφωσης του εποχικού επιδόματος στη λογική του νέου πιλοτικού επιδόματος ανεργίας που έχουμε και γνωρίζετε πάρα πολύ καλά -θα αναφερθώ και στη συνέχεια- το πόσο σημαντικό είναι. Η ΔΥΠΑ αυτή τη στιγμή το ξέρετε ότι επεξεργάζεται δεδομένα, ώστε να μελετηθεί μια πιθανή αναμόρφωση του εποχικού επιδόματος στα πλαίσια του τακτικού επιδόματος ανεργίας που ήδη «τρέχει» σε πιλοτικό επίπεδο και πάει αρκετά καλά. Για ζητήματα που απασχολούν επεξεργάζονται δεδομένα στη ΔΥΠΑ, τα αξιολογεί το Υπουργείο. Θα μείνω εκεί. Σωστή η παρατήρησή σας, σωστή η ερώτησή σας, αλλά θα σας πω ότι κάνουμε πάρα πάρα πολλά πράγματα για να ενισχύσουμε το εισόδημα και αυτών που παίρνουν το εποχικό επίδομα και κυρίως βεβαίως μας απασχολεί συνολικά ως Κυβέρνηση και στόχος μας είναι καθώς έχουμε ρεκόρ σε πλήρους απασχόλησης εργαζομένους -κοντά στο 77% είναι πλέον πλήρους απασχόλησης- αυτό να το αυξήσουμε ακόμα περισσότερο. Ελπίζω να σας έχω καλύψει στην ερώτηση που μου θέσατε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Νικητιάδη, έχετε τον λόγο για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, αντιλαμβάνομαι από αυτά που είπατε ότι μελετάτε την αναμόρφωση όλου του πλαισίου των εργασιακών σχέσεων και μένω σε αυτό, θεωρώντας ότι κατ’ αρχάς κάτι μπορεί να γίνει. Ωστόσο, όλα όσα μου διαβάσατε, που εκτιμάτε ότι αποτελούν κατά κάποιο τρόπο μερική έστω ικανοποίηση των εργαζομένων, δεν θα ήταν επαρκή καθότι πρέπει να αντιληφθείτε ότι προ δεκαημέρου το μεγαλύτερο εργατικό κέντρο και το πιο δυναμικό ίσως σε όλη τη χώρα, το Εργατοϋπαλληλικό Κέντρο της Ρόδου έστειλε στον Πρωθυπουργό επιστολή που ζητάει επίδομα ανεργίας, επέκτασή του κατά πέντε μήνες.

Δεν είναι όμως μόνο αυτό. Πάλι πριν από κάποιες μέρες στην Κρήτη ενώσεις ξενοδόχων και σύλλογοι ξενοδοχοϋπαλλήλων ομοφώνως επίσης κατέληξαν να ζητήσουν από την Κυβέρνηση την χρονική επέκταση του επιδόματος ανεργίας, κάτι που είναι απαραίτητο, γιατί όσο δεν συμβαίνει τόσο θα αποχωρούν οι Έλληνες εργαζόμενοι από τον κλάδο των ξενοδοχοϋπαλλήλων.

Προφανώς αντιλαμβάνομαι ότι σας είναι δύσκολο να ομολογήσετε ότι η Κυβέρνηση έχει αποφασίσει την εγκατάλειψη του τουρισμού. Προφανώς δεν έχετε σκεφτεί ότι ο ξενοδοχοϋπάλληλος που για ένα σεβαστό χρονικό διάστημα ελάμβανε το επίδομα ανεργίας, έπαιρνε επίδομα ανεργίας μεγάλο -περιορίστηκε τώρα-, δεν αντέχει στις πολιτικές που εφαρμόζονται από την Κυβέρνηση. Δεν είναι μόνο ότι η Κυβέρνηση απελευθέρωσε τις απολύσεις για κάθε εργαζόμενο. Εδώ μιλάμε για το εφάπαξ που το έπαιρνε στα είκοσι χρόνια και τώρα το πήγατε στα σαράντα χρόνια. Δικά τους χρήματα είναι αυτά. Ζητάνε να τα παίρνουν στα είκοσι χρόνια γιατί τότε πραγματικά τα έχουν ανάγκη. Εσείς κωφεύετε.

Εδώ μιλάμε για πολλές περιπτώσεις όπου ο εργαζόμενος μπορεί και τρεις και τέσσερις και πέντε μήνες να έχει μηδενικό εισόδημα. Καταλαβαίνετε ότι τους μήνες αυτούς ο ξενοδοχοϋπάλληλος συνεχίζει να έχει έξοδα; Μήπως υπάρχει η σκέψη ότι μπαίνουν σε χειμερία νάρκη οι εργαζόμενοι, ότι κοιμούνται και ξαναξυπνάνε το καλοκαίρι για να εργαστούν; Για μήνες ολόκληρους δεν πρέπει να πληρώνουν λογαριασμούς ρεύματος, λογαριασμούς νερού, ενοίκια, ενδεχομένως δόσεις δανείου, να πάνε στα σούπερ μάρκετ όταν η αγοραστική τους δύναμη είναι η χαμηλότερη στην Ευρώπη; Αυτή είναι η κατάσταση και εσείς δεν σκύβετε να δείτε στην ουσία το πρόβλημα.

Χιλιάδες εργαζόμενους ζητάνε να φέρουν από το εξωτερικό κάθε χρόνο οι ξενοδόχοι. Αυτά δεν γινόντουσαν ποτέ στο παρελθόν. Είναι ανάγκη να χάνουμε τόσο συνάλλαγμα; Γιατί αυτοί οι χιλιάδες που έρχονται τα χρήματα που εισπράττουν τα βγάζουν έξω από τη χώρα.

Δυστυχώς, κύριε Υπουργέ, φοβάμαι ότι αδιαφορείτε για τον κόσμο του τουρισμού. Θέλετε να σας θυμίσω ότι εσείς εδώ ήρθατε και μου απαντήσατε σε ερώτηση σε σχέση με τους τεχνικούς επιθεωρητές εργασίας; Εγώ ήμουν ο ερωτών και εσείς ήσασταν ο απαντών εκ μέρους της Κυβέρνησης και μου είπατε: «δεν είναι αρμοδιότητά μας, είναι αρμοδιότητα του ΣΕΠΕ». Πήγα στον ΣΕΠΕ. Ο ΣΕΠΕ μού λέει: όχι, πρέπει να αποφασίσει το Υπουργείο Ανάπτυξης κλπ. Πήγα στο Υπουργείο Ανάπτυξης, έκανα ερώτηση δύο φορές, κύριε Πρόεδρε. Τώρα μου λένε ξανά ότι ο ΣΕΠΕ είναι υπεύθυνος. Πάω ξανά στον ΣΕΠΕ. Θα επιμείνω, δεν θα το αφήσω έτσι το ζήτημα, διότι δεν μπορεί ολόκληρο το Νότιο Αιγαίο να εξαρτάται από τέσσερις υπαλλήλους στον Πειραιά και να έχουμε πάνω από είκοσι εργατικά ατυχήματα μέσα σε έναν χρόνο. Ακόμη ψάχνω, αλλά θα τη βρω την άκρη.

Υπάρχει όμως ευαισθησία; Εγώ πραγματικά αναρωτιέμαι. Δεν θέλω να πω ότι είσαστε αναίσθητοι, αλλά θέλω να πω ότι απαξιώνετε τον τουρισμό. Δεν μπορεί να αγνοείτε τόσα χρόνια αυτό το αίτημα. Πληροφορούμαι, δε, ότι η Υπουργός σας όταν τέθηκε το θέμα ανεπισήμως από ξενοδόχους, ξέρετε τι απάντησε; Απείλησε λέγοντας: Προσέξτε, γιατί θα επαναφέρω την επέκταση του επιδόματος ανεργίας χρονικώς και θα τη χρεώσω στους ξενοδόχους. Φοβίζει τους ξενοδόχους; Ποιους; Αυτούς που τους βάλατε το τέλος ανθεκτικότητας, που πληρώνουν 10 και 12 ευρώ ανά επισκέπτη κάθε βράδυ και που τα χρήματα αυτά, δυστυχώς, παρά τα αιτήματα από όλη την Περιφέρεια, δεν τα αφήνετε να μείνουν εκεί που παράγονται, αλλά πηγαίνουν σε κάποιο άλλο καζάνι που κανένας δεν ξέρει πώς ξοδεύονται.

Εγώ λοιπόν, κύριε Υπουργέ, κρατάω το ότι μελετάτε κάποια αναμόρφωση. Ήλπιζα ότι στην Έκθεση ο Πρωθυπουργός σε αυτά όλα που μοιράζει θα ελάμβανε υπόψη του και το επίδομα ανεργίας και τη χρονική επέκτασή του, φοβάμαι όμως ότι η δική σας Κυβέρνηση δεν έχει τέτοια πρόθεση και θα πρέπει να υπάρξει πολιτική αλλαγή, για να δούνε και μια καλύτερη μέρα οι ξενοδοχοϋπάλληλοι.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Νικητιάδη.

Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Νομίζω ότι θέσατε αρκετά ζητήματα τα οποία προφανώς θέλουν απάντηση. Βέβαια αυτά τα οποία είπατε, κύριε συνάδελφε, είναι τελείως αντιφατικά, διότι σας το είπα και εγώ βέβαια στην πρωτολογία μου -και στην ουσία το επιβεβαιώσατε- ότι έχουμε ρεκόρ εσόδων καταρχήν στον τουρισμό, έχουν δημιουργηθεί εκατοντάδες χιλιάδες θέσεις εργασίας και αυτό σημαίνει ότι η τουριστική σεζόν, που λέτε ότι εμείς εγκαταλείπουμε, -βεβαίως δεν απαντάω εγώ εκπροσωπώντας το Υπουργείο Τουρισμού, σας το λέω ως συνολική αποτύπωση, σύμφωνα με τα στοιχεία της «ΕΡΓΑΝΗΣ» και τού πόσοι έχουν προσληφθεί- η τουριστική σεζόν –επαναλαμβάνω- πάει όλο και καλύτερα, κάθε χρόνο τα τελευταία χρόνια από το 2019 μέχρι σήμερα πάει όλο και καλύτερα. Πώς είναι δυνατόν να έχουμε εγκαταλείψει τον τουρισμό, να μην ενδιαφερόμαστε για τους εργαζομένους, να μην αυξάνονται -που αυξάνονται- οι μισθοί τους; Γιατί άμα δείτε και την τελευταία κλαδική σύμβαση που υπεγράφη, οι μισθοί είναι πολύ πιο πάνω από το «κατώφλι» το οποίο είχαμε θέσει εμείς, τα 950 ευρώ, πολύ πιο πάνω, και μάλιστα έχουμε πει ότι ένα δίκτυ ασφαλείας θα θέτουμε εμείς και θα έρχονται τα μέρη και θα κάνουν ακόμα καλύτερες συμφωνίες μεταξύ τους. Οπότε νομίζω ότι όσον αφορά αυτό το οποίο είπατε, ότι καταρρέει ο τουρισμός ή ότι υπάρχει πρόβλημα στον τουρισμό, το ακριβώς αντίθετο γίνεται. Και εγώ σας μιλάω από την εργασιακή πλευρά, όχι βεβαίως για τα στοιχεία του τουρισμού, που ούτως ή άλλως πάνε καλύτερα, είναι πάνδημο αυτό, δεν χρειάζεται να πω κάτι περισσότερο.

Και επίσης, για να το συνδυάσω με αυτό που είπατε, το πρόβλημα στην Ελλάδα -και το λέω πολλές φορές το τελευταίο διάστημα στον δημόσιο διάλογο- δεν είναι οι απολύσεις. Το πρόβλημα που έχουμε στην Ελλάδα είναι να βρούμε εργαζομένους, ψάχνουμε να βρούμε εργαζομένους. Λένε για το νέο νομοσχέδιο, ότι θα είναι πρόβλημα οι απολύσεις, που δεν ισχύει αυτό, διότι έχουμε ένα πολύ αυστηρό νομοθετικό πλαίσιο και το ενισχύουμε στο εργατικό δίκαιο. Αλλά το πρόβλημα είναι ότι ψάχνουμε να βρούμε εργαζομένους, εκεί είναι η μεγάλη αγωνία και η πρόκληση που έχουμε.

Οπότε όσον αφορά το εποχικό επίδομα κατέστησα σαφές ότι και περισσότερα χρήματα παίρνουν γιατί έχουμε αυξήσει τον κατώτατο μισθό. Έχει ανέβει ο κατώτατος μισθός 35% σε σχέση με το παρελθόν. Αυτό συμπαρασύρει και τα επιδόματα. Κάντε και την ανάλογη πράξη να δείτε τι ακριβώς συμβαίνει, πώς έχει ανέβει το εποχικό επίδομα σε σχέση με το παρελθόν -κάντε απλά την πράξη-, όταν έχει ανέβει ο κατώτατος μισθός 35% και ο μέσος μισθός κατά 28%. Αντιλαμβάνεστε λοιπόν πόσο σημαντικό είναι αυτό για τους εργαζομένους. Όσον αφορά βεβαίως αυτό που σας είπα -και το αναγνωρίσατε και εσείς- θα το δούμε. Μελετάμε συγκεκριμένα στοιχεία και θα δούμε και στη συνέχεια τι περαιτέρω επεξεργασία μπορεί να γίνει.

Τώρα, αναφερθήκατε στην Ανεξάρτητη Αρχή Επιθεώρηση Εργασίας. Θα σας πω μόνο τα στοιχεία. Γιατί λέω για την Ανεξάρτητη Αρχή; Εμείς θα δώσουμε τις θέσεις που μας ζητάει ή τέλος πάντων αιτείται και προφανώς θα ενισχύσουμε την Ανεξάρτητη Αρχή και η ίδια γνωρίζει πώς θα κατανείμει το προσωπικό, ανάλογα με τις ανάγκες σε όλη την επικράτεια.

Το έτος 2024 προστέθηκαν στο ανθρώπινο δυναμικό της Επιθεώρησης Εργασίας είκοσι οκτώ νέοι υπάλληλοι, μετατάχθηκαν δώδεκα μέσω κινητικότητας, προσελήφθησαν μέσω ΑΣΕΠ δεκατέσσερις, προσελήφθησαν δύο υπάλληλοι μέσω προκήρυξης ΔΥΠΑ. Σύμφωνα με τον Οργανισμό επτακόσιες πενήντα οκτώ θέσεις είναι καλυμμένες και δεσμεύτηκαν εκατόν τριάντα εννέα θέσεις. Αυτό κάναμε από πέρυσι τον Αύγουστο και η ίδια η Υπουργός είχε μια ιδιαίτερη πρόνοια για το ζήτημα αυτό, εκατόν τριάντα εννέα θέσεις για νέες προσλήψεις μέσω προκηρύξεων ΑΣΕΠ. Από τις εννιακόσιες ενενήντα πέντε οργανικές που προβλέπει ο νόμος, ποσοστό άνω του 90% είναι καλυμμένες ήδη. Έχει ενισχυθεί το τμήμα αυτό που λέτε συντονισμού επιθεώρησης ασφάλειας και υγείας. Τριάντα έξι θέσεις, όλες είναι καλυμμένες.

Και πάμε τώρα στη συγκεκριμένη περίπτωση για τη Ρόδο, που την έχετε αναφέρει και λέτε για τη Ρόδο. Είπαμε ότι ανήκει στη χωρική αρμοδιότητα της Περιφερειακής Διεύθυνσης Υγείας Πειραιώς-Δυτικής Αττικής-Αιγαίου. Λοιπόν, για τη στελέχωση στη Ρόδο, βεβαίως, έχουμε αυτή την πρόσθετη ενίσχυση σε προσωπικό. Στο Τμήμα Συντονισμού Επιθεώρησης Ασφάλειας και Υγείας στο συγκεκριμένο προβλέπονται εννέα θέσεις υπαλλήλων. Έξι είναι καλυμμένες, οι δύο είναι κενές και η μία είναι δεσμευμένη υποβολής αιτήσεων για προγραμματισμό προσλήψεων του 2025, αυτό το οποίο σας ανέφερα. Στο Τμήμα Επιθεώρησης Ασφάλειας και Υγείας στην Εργασία Πειραιώς, με έδρα τον Πειραιά, με τοπική αρμοδιότητα τον τέως Νομό Δωδεκανήσου, προβλέπονται δεκαεννέα θέσεις υπαλλήλων διαφόρων ειδικοτήτων. Δεκαπέντε είναι καλυμμένες, τέσσερις είναι δεσμευμένες υποβολής των αιτήσεων για προγραμματισμό προσλήψεων του 2025. Πρόσθετη, δηλαδή, ενίσχυση.

Στην Υπηρεσία Ειδικών Επιθεωρητών Εργασίας προβλέπονται τριάντα έξι θέσεις οι οποίες όλες είναι καλυμμένες. Ειδικοί επιθεωρητές και επιθεωρήτριες διενεργούν ελέγχους σε χώρους εργασίας. Παρόλο που στη Ρόδο δεν υφίσταται αυτό στο οποίο αναφερθήκατε στο τοπικό τμήμα, αλλά σας είπα ποια είναι η ενίσχυση που γίνεται προς την Ανεξάρτητη Αρχή, η οποία προφανώς, έχει τη δυνατότητα να κάνει το οργανόγραμμα ως Ανεξάρτητη Αρχή -το αντιλαμβάνεστε- μόνο το 2024 πραγματοποιήθηκαν τριακόσιοι εξήντα έλεγχοι.

Από εκεί και πέρα, το σύστημα σύστασης τοπικών γραφείων επιθεώρησης, παραδείγματος χάρη στη Ρόδο, ή που θα καλύπτουν Κυκλάδες και Δωδεκάνησα - και στη Σαντορίνη- για λόγους βέλτιστης αποτελεσματικότητας θα εξεταστεί στο πλαίσιο αναμόρφωσης του Οργανισμού της Αρχής και όχι μεμονωμένα. Αυτή ήταν και η απάντηση που έχουμε από την αρχή, οπότε καταλαβαίνετε είναι μια αρμοδιότητα. Εμείς σαν Υπουργείο Εργασίας οφείλουμε -και το κάνουμε- να ενισχύσουμε τις οργανικές θέσεις και από εκεί και πέρα έχει όλη την αρμοδιότητα η Ανεξάρτητη Αρχή να κάνει την ειδικότερη διάρθρωση του οργανογράμματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Συνεχίζουμε με την έκτη, τη με αριθμό 1262/25/8/2025 επίκαιρη ερώτηση του δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας του κ. Εμμανουήλ Συντυχάκη, προς την Υπουργό Εργασίας και Κοινωνικής Ασφάλισης, με θέμα: «Να παρθεί πίσω η απαράδεκτη απόφαση της δημόσιας υπηρεσίας απασχόλησης ΔΥΠΑ για τη διακοπή της αποζημίωσης, λόγω μη ληφθείσας άδειας και για επιστροφή αναδρομικών από τους συμβασιούχους που εργάζονται στις σχολές της δημόσιας υπηρεσίας απασχόλησης ΔΥΠΑ.

Κύριε συνάδελφε, κύριε Συντυχάκη, έχετε το λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε, καλό μήνα και καλό Φθινόπωρο!

Κύριε Υπουργέ, η δημόσια υπηρεσία απασχόλησης, η ΔΥΠΑ, πρώην ΟΑΕΔ αποφάσισε μέσα στο καλοκαίρι τη διακοπή της αποζημίωσης, λόγω μη ληφθείσας κανονικής άδειας που λάμβαναν κατά την απόλυσή τους οι αναπληρωτές εκπαιδευτικοί και οι υπάλληλοι με σχέση εργασίας ορισμένου χρόνου στα σχολεία της ΔΥΠΑ. Αποζημίωση την οποία λαμβάνουν και όλοι οι αναπληρωτές εκπαιδευτικοί του Υπουργείου Παιδείας και όχι μόνο. Επιπλέον, σαν να μην έφτανε αυτό, σύμφωνα με το ίδιο έγγραφο της ΔΥΠΑ, με ημερομηνία 18/7/2025 προς τις περιφερειακές διευθύνσεις, ζητά να αποσταλούν τα στοιχεία όλων των εκπαιδευτικών που εργάστηκαν στα σχολεία της ΔΥΠΑ από το 2020, ώστε να επιστραφούν αναδρομικά οι εν λόγω αποζημιώσεις σε βάθος πενταετίας. Δηλαδή, ζητά να τις επιστρέψουν οι συμβασιούχοι εκπαιδευτικοί ως και τέσσερις χιλιάδες ευρώ ο καθένας. Με άλλα λόγια, περίπου το μισό ετήσιο εισόδημά τους. Ταυτόχρονα, ούτε καν τις διαφορές στα μισθολογικά κλιμάκια δεν έχει καταβάλει στους εκπαιδευτικούς για το σχολικό έτος 2024 2025. Αντί για τη μονιμοποίηση όλων των συμβασιούχων στις σχολές της ΔΥΠΑ που εργάζονται για χρόνια σε καθεστώς εργασιακής ομηρίας, ανασφάλειας, με χαμηλούς μισθούς και μένουν άνεργοι το Καλοκαίρι, είναι εξοργιστικό να ζητά από τους εργαζόμενους και τα ρέστα! Επιπρόσθετα, η αποζημίωση λόγω μη ληφθείσας άδειας, δεν αποτελεί προνόμιο, αλλά νομική υποχρέωση του εργοδότη του εργοδότη να εφαρμόζεται σε όλο το δημόσιο, είναι κατοχυρωμένο δικαίωμα. Η κατάργηση της στα σχολεία της ΔΥΠΑ επιβάλλει άδικη διάκριση, μεταξύ εκπαιδευτικών, αν δεν προοιωνίζεται την επέκτασή της και στους υπόλοιπους αναπληρωτές του Υπουργείου Παιδείας. Η απόφαση αυτή είναι κατάφωρα άδικη, προκαλεί δικαιολογημένη αγανάκτηση των εργαζομένων και επιβεβαιώνει την αδιαφορία του συστήματος απέναντι στους εκπαιδευτικούς και σπουδαστές της επαγγελματικής εκπαίδευσης και κατάρτισης, σύμφωνα με την πολιτική της Ευρωπαϊκής Ένωσης που υλοποιούν διαχρονικά οι κυβερνήσεις για την αξιοποίηση προς όφελος των συμφερόντων του κεφαλαίου στις σχολές κατάρτισης. Ταυτόχρονα, επιβεβαιώνεται και από αυτή την περίπτωση η κλιμάκωση της αντεργατικής επίθεσης σε συνθήκες πολεμικής οικονομίας, οξυμένων, αναγκών λόγω της ακρίβειας και της επιδείνωσης των όρων ζωής.

Θα καταθέσω στα Πρακτικά τις αποφάσεις διαμαρτυρίας τόσο της Πανελλήνιας Επιτροπής Αναπληρωτών και Ωρομίσθιων Συμβασιούχων Εκπαιδευτικών της ΔΥΠΑ και των αντίστοιχων συλλόγων Θεσσαλονίκης και Ηρακλείου Κρήτης, καθώς και της ΟΙΕΛΕ.

Σας ρωτάμε, λοιπόν, κύριε Υπουργέ: Τι μέτρα προτίθεται να λάβει η Κυβέρνηση, ούτως ώστε, πρώτον, να ακυρώσει αυτή την απαράδεκτη απόφαση, δεύτερον τη διακοπή και συνέχιση καταβολής της αποζημίωσης λόγω μη συλληφθείσες άδειας των αναπληρωτών εκπαιδευτικών και υπαλλήλων, με σχέση εργασίας ορισμένου χρόνου στις σχολές της ΔΥΠΑ και τρίτον, την ακύρωση κάθε απαίτησης για επιστροφή αναδρομικών από τους εργαζόμενους.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Συντυχάκη.

Ο κύριος Υπουργός έχει τον λόγο για την απάντησή του.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Σας ευχαριστώ, κύριε Πρόεδρε.

Οφείλω να πω και ευχαριστώ στον συνάδελφο, γιατί η αλήθεια είναι ότι έχουμε συζητήσει πάρα πολλές επίκαιρες ερωτήσεις και αυτό πάντα γίνεται με ένα γόνιμο τρόπο. Πρέπει να σας πω, κύριε συνάδελφε -και νομίζω ότι πολλές φορές το έχουμε αποδείξει και γι’ αυτό εργαζόμαστε και πολλές φορές παραθέτω τα στοιχεία- το πόσο έχουμε στηρίξει τους εργαζόμενους πραγματικά όχι στα λόγια, με αύξηση του εισοδήματός τους, με δηλωθείσες υπερωρίες που δεν πληρωνόντουσαν μέχρι πρότινος και τώρα πληρώνονται πια, με αυστηρή τήρηση της εργατικής νομοθεσίας μέσω της Ανεξάρτητης Αρχής Επιθεώρησης Εργασίας. Είναι εντυπωσιακοί οι έλεγχοι που γίνονται, ο αριθμός των ελέγχων και τα πρόστιμα τα οποία καταβάλλονται. Αυτά δεν είχαν γίνει ποτέ στο παρελθόν, βγάλαμε και τα στοιχεία. Το Υπουργείο Εργασίας το έβγαλε χθες, πεντακόσιες χιλιάδες θέσεις εργασίας. Ρεκόρ εικοσαπενταετίας στις προσλήψεις, ρεκόρ στους ελέγχους, ρεκόρ στις δηλωθείσες υπερωρίες. Γιατί ακούω ότι τέλος πάντων αυτή η Κυβέρνηση δεν προστατεύει τα δικαιώματα εργαζομένων. Για πρώτη φορά προστατεύονται τα δικαιώματα των εργαζομένων. Για πρώτη φορά! Πραγματικά, όχι στα λόγια. όχι να φωνάζουμε. Δεν αναφέρομαι σε εσάς, λέω γενικά, στα πλαίσια ενός αντιπολιτευτικού λόγου δεν είναι το θέμα μόνο να φωνάζουμε, το θέμα είναι στην πράξη τι γίνεται. Και όταν ήταν στην θέση μας άλλες κυβερνήσεις είδαμε τι αντεργατικά μέτρα είχαν φέρει, που δούλευε ο κόσμος με κατώτατους μισθούς -αυτή είναι η πραγματικότητα- και δεν πληρωνόντουσαν τις υπερωρίες τους. Τώρα πληρώνονται υπερωρίες, τώρα αμείβονται οι άνθρωποι για την εργασία που παρέχουν. Να τα λέμε τα πράγματα έτσι όπως είναι, γιατί ακούω τελευταία στο δημόσιο διάλογο διάφορα να αναφέρονται.

Τέλος πάντων, εγώ θέλω να πω ότι πράγματι κάνουμε πάντα γόνιμο διάλογο μεταξύ μας και πράγματι αναδεικνύετε ζητήματα που μας απασχολούν. Σας το λέω a priori ότι το Υπουργείο Εργασίας έχει ως στόχο να στηρίξει τους εκπαιδευτικούς, με οποιαδήποτε μορφή και αν αυτοί εργάζονται. Υπάρχει βέβαια ένα συγκεκριμένο πλαίσιο νομικό πλαίσιο, το οποίο βεβαίως το αξιολογούμε. Είναι ένα συγκεκριμένο προεδρικό διάταγμα που τρέχει από το 1988 και ορίζει συγκεκριμένα πράγματα.

Αυτό το οποίο μπορώ να σας πω, όμως, είναι ότι η βούλησή μας είναι -στα πλαίσια, προφανώς πάντα των δημοσιονομικών δυνατοτήτων, αλλά έχουμε αποδείξει ότι μπορούμε- να στηρίξουμε -έχουμε βέβαια τα δημοσιονομικά δεδομένα που πάντα τα κοιτάμε- τους εργαζόμενους και στο συγκεκριμένο κλάδο στο οποίο αναφερθήκατε και αφορά η ερώτηση.

Προφανώς υπάρχει ένα υφιστάμενο νομικό πλαίσιο, το οποίο πάντα το αξιολογούμε, αλλά μπορείτε να κρατήσετε ως απάντηση από το Υπουργείο Εργασίας ότι ο στόχος μας είναι να στηρίξουμε τους συγκεκριμένους εκπαιδευτικούς.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, νομίζω ότι θα γελάσουν και οι πέτρες –να το πω έτσι- όταν αναφέρεστε στη στήριξη των εργαζομένων όταν μάλιστα εκκρεμεί να έρθει για συζήτηση στη Βουλή το νομοσχέδιο έκτρωμα για την επιβολή της δεκατριάωρης εργασίας σε έναν εργοδότη κατά παραγγελία του μεγάλου κεφαλαίου και του Συνδέσμου Ελλήνων Βιομηχάνων. Πραγματικά η Κυβέρνηση έχει πάρει βραβείο κατεδάφισης των εργασιακών δικαιωμάτων και κατακτήσεων διαχρονικά παίρνοντας τη σκυτάλη και από προηγούμενες κυβερνήσεις.

Τώρα από κει και μετά, κύριε Υπουργέ, θα σας πω το εξής υπάρχει μία απόφαση, ένα έγγραφο, με ημερομηνία 2-10-2024 της Διεύθυνσης Διαχείρισης Ανθρώπινου Δυναμικού του Υπουργείου Εσωτερικών, που πάρθηκε κατόπιν απόφασης του Γενικού Λογιστηρίου του Κράτους για να πάρει την απόφαση αυτή η ΔΥΠΑ και να τη στείλει στους εργαζόμενους για την κατάργηση της καταβολής της αποζημίωσης της μη ληφθείσας άδειας στους αναπληρωτές.

Προκαλεί όμως ερωτηματικά, διότι κατά το παρελθόν υπάρχουν αλλεπάλληλες προγενέστερες αποφάσεις του Γενικού Λογιστηρίου του Κράτους, με ημερομηνία 2-6-2014, που έχει αποφανθεί ότι το με σχέση εργασίας ιδιωτικού δικαίου ορισμένου χρόνου προσωπικό του δημοσίου των νομικών προσώπων δημοσίου δικαίου και των ΟΤΑ δικαιούται να λάβει την αποζημίωση μη ληφθείσας άδειας και ότι οι αναπληρωτές και ωρομίσθιοι εκπαιδευτικοί δικαιούνται αποζημίωση για τη μη ληφθείσα κανονική άδεια.

Εδώ υπάρχουν τρεις αποφάσεις τέτοιες του Γενικού Λογιστηρίου του Κράτους, επαναλαμβάνω με ημερομηνία 8-11-2017, και μάλιστα βασίζονται στο άρθρο 20 του π.δ.410/1988. Τώρα ανακαλύψατε ότι υπάρχει κάποιο πρόβλημα και θα δείτε, άλλα σε μία κατεύθυνση ενίσχυσης των εργαζομένων αυτών; Πραγματικά.

Διότι εάν εφαρμόσετε αυτήν την αντεργατική πολιτική, τότε ανοίγετε τον ασκό του Αιόλου για να καταργήσετε αυτή την αποζημίωση σε όλους τους εκπαιδευτικούς και μη συμβασιούχους ορισμένου χρόνου του δημοσίου. Εκεί το πάτε.

Να το ξεκαθαρίσουμε λοιπόν, ότι σε καμία περίπτωση οι εργαζόμενοι δεν θα δεχτούν να υποστούν αυτήν την ταπεινωτική απόφαση από την πλευρά της Κυβέρνησης. Όταν η ΔΥΠΑ, και η Κυβέρνηση φυσικά, αντιμετωπίζει τους εργαζόμενούς της ως αναλώσιμους και ως μισθολογικό κόστος, φαντάζεται κανείς τι ρόλο θα παίζει συνολικά για τους εργαζόμενους και τους ανέργους της χώρας, εάν κάνει αυτά που κάνει για τους εργαζόμενους της ίδιας υπηρεσίας.

Αυτό είναι το καθεστώς εργασίας μέσα στη ΔΥΠΑ και έξω από αυτή, είναι το μισθολογικό και μη μισθολογικό κόστος. Την ώρα που διακόπτεται η αποζημίωση λόγω μη ληφθείσας κανονικής άδειας, που λάμβαναν κατά την απόλυσή τους οι αναπληρωτές εκπαιδευτικοί και οι υπόλοιποι υπάλληλοι με σχέση εργασίας ιδιωτικού δικαίου ορισμένου χρόνου στα σχολεία της ΔΥΠΑ, τους ζητάτε συν τοις άλλοις αναδρομική επιστροφή των 4.000 ευρώ έκαστος και αρνείστε να ενισχύσετε το προσωπικό στις ΕΠΑΣ. Δηλαδή τους λένε ότι φταίτε κι εσείς. Δηλαδή, υπάρχουν τόσες αποφάσεις του Γενικού Λογιστηρίου του Κράτους και έρχεστε τώρα και λέτε αναδρομικά «Επιστρέψτε τα χρήματα αυτά».

Θα σας πω όμως, για να δείτε πώς αντιλαμβάνεστε τα ζητήματα της κατάρτισης: το μόνιμο προσωπικό στις ΕΠΑΣ του Ηρακλείου αριθμεί μόνο τέσσερις εργαζόμενους και ένας από αυτούς βγαίνει στη συνταξιοδότηση. Οι σαράντα συμβασιούχοι είναι αναγκασμένοι λόγω υποστελέχωσης μέσα στο ωράριο να έχουν για την εκπαιδευτική διαδικασία τριάντα ώρες όλες κι όλες τη βδομάδα, να διευθετήσουν ζητήματα, όπως τους ελέγχους προς τους εργοδότες για την πρακτική διαδικασία, την όποια γραφειοκρατική διαδικασία για τους φακέλους που καταθέτουν οι μαθητές και την πρακτική άσκηση και πολλά άλλα.

Το αποτέλεσμα είναι να υπονομεύεται και να υποβαθμίζεται το ίδιο το εκπαιδευτικό έργο, το οποίο έρχεται βέβαια σε δεύτερη μοίρα μπροστά στον τεράστιο όγκο των υπηρεσιακών ζητημάτων που μένουν ανοικτά.

Τρίτον, οι συμβασιούχοι, που σήμερα η Κυβέρνηση τους κόβει το επίδομα μη ληφθείσας άδειας είναι σε διαρκή ομηρία, καθώς για να μη χάσουν την εύνοια των διευθυντών αλλά και να έχουν καλά αποτελέσματα στη συνέντευξη που έχει εισάγει η Κυβέρνηση για την αξιολόγησή τους, είναι αναγκασμένοι σε όλες τις εξωτερικές εργασίες, ελέγχους χώρους δουλειάς χιλιόμετρα μακριά από την έδρα της σχολής, όπως για παράδειγμα στις Μοίρες, νότια του Ηρακλείου, ή στη Χερσόνησο, σε μια κατεξοχήν τουριστική περιοχή, να πηγαίνουν με δικά τους έξοδα.

Δεν θα σταματήσουμε λοιπόν να καταγγέλλουμε αυτήν την απαράδεκτη κατάσταση. Η Κυβέρνηση διαθέτει χρήματα για τους πολεμικούς εξοπλισμούς, για τα σκάνδαλα τύπου ΟΠΕΚΕΠΕ, αλλά ξέρει να τσακίζει τους εκπαιδευτικούς στις σχολές της ΔΥΠΑ και όχι μόνο, όπως φυσικά και τους αναπληρωτές στο δημόσιο σχολείο.

Μπροστά λοιπόν σε αυτή την οικονομική εξόντωση στην οποία οδηγούνται χιλιάδες αναπληρωτές και οικογένειες το ΚΚΕ απαιτεί από την Κυβέρνηση και το Υπουργείο Εργασίας να αποσυρθεί αυτή η απόφαση της ΔΥΠΑ, να καταβάλει τις αποζημιώσεις στο ακέραιο και καμία σκέψη για επιστροφή αναδρομικών των εργαζομένων, αλλά να επαναφέρει και τα δώρα των Χριστουγέννων και του Πάσχα.

Αυτή η πολιτική σας λοιπόν, που θέλει ένα δημόσιο προσαρμοσμένο στις απαιτήσεις του ΣΕΒ, αλλά και η ΔΥΠΑ ως δουλεμπορικό γραφείο, που αντιμετωπίζει τους εργαζόμενους ως κόστος, δεν θα περάσει. Οι εργαζόμενοι πρέπει να την αξιοποιήσουν αυτή την πείρα τους, να κλείσουν τα αυτιά τους στις διακηρύξεις για σταθερότητα και κανονικότητα, όπως μας λέει ο Πρωθυπουργός. Δεν έχουν να κερδίσουν οι εργαζόμενοι τίποτα από αυτά, από την κανονικότητα του πολέμου, της πολεμικής εμπλοκής, των καθηλωμένων μισθών, με τα εργατικά ατυχήματα, με τις αντιλαϊκές πολιτικές της πολεμικής προετοιμασίας και πολλά άλλα πράγματα.

Σταθερότητα για τον λαό είναι η σταθερότητα στον αγώνα ενάντια σε αυτήν την πολιτική, που τους κλέβει τον ιδρώτα για να κερδίζουν οι λίγοι.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Νομίζω ότι δεν μπορώ να προσθέσω και πολλά περισσότερα από αυτά τα οποία είπα στην πρωτολογία, νομίζω ήμουν πάρα πολύ σαφής. Και βέβαια θα μου δώσει την δυνατότητα ο συνάδελφος να επεκταθώ σε ακόμα περισσότερα που έχουμε κάνει για τους εργαζόμενους και θα τα παραθέσω και αυτά που προβλέπονται στο νέο εργασιακό νομοσχέδιο, πολύ σημαντικές αλλαγές υπέρ των εργαζομένων, υπέρ των εργαζομένων, υπέρ των εργαζομένων. Το λέω τρεις φορές, για να γίνει κατανοητό και θα το εξηγήσω γιατί είναι υπέρ των εργαζομένων και θα έχει ενδιαφέρον να δω ποια κόμματα θα στηρίξουν αυτές τις ρυθμίσεις, γιατί είναι πολύ σημαντικό.

Να ξεκαθαρίσουμε πρώτα απ’ όλα για την ερώτηση. Δεν έχει ζητηθεί από κανέναν τίποτα, ούτε αναδρομικά ούτε τίποτα, και έχω την επίσημη ενημέρωση της ΔΥΠΑ ότι δεν υπάρχει καμία τέτοια αναζήτηση.

Το σημαντικό όμως, το οποίο εσείς πρέπει να κρατήσετε, είναι αυτό που είπα από πριν. Υπάρχει ένα συγκεκριμένο πλαίσιο, υφιστάμενο νομοθετικό πλαίσιο. Από κει και πέρα η βούληση του Υπουργείου -και θα μείνω σε αυτό, κύριε Πρόεδρε και κύριε συνάδελφε- είναι να στηρίξουμε όσο μπορούμε τους εκπαιδευτικούς και αξιολογώντας το ζήτημα και αξιολογώντας και το υφιστάμενο πλαίσιο να προχωρήσουμε στη βέλτιστη λύση.

Μία ώρα υπερωριακής απασχόλησης, προσαυξημένη με 40% στο βασικό ημερομίσθιο, αυτό είναι στο οποίο αναφέρεται και κινείται η μεγάλη αυτή συζήτηση. Γιατί ξεχνάμε να πούμε ότι ο εργαζόμενος θα πάρει 40% προσαυξημένη την αμοιβή του, που ούτως ή άλλως την παρέχει ως τώρα σε δύο εργοδότες, και πάντα με ένα πλαίσιο το οποίο δεν αλλάζει. Ούτε τώρα αλλάζει ούτε πριν, το ίδιο παρέμενε και πριν το ίδιο παραμένει και τώρα και πριν πέντε και πριν δέκα χρόνια -γιατί δεν είναι και η κοινοτική νομοθεσία- εκατόν πενήντα ώρες υπερωριακής απασχόλησης, πλαφόν.

Είναι συγκεκριμένες οι μέρες που μπορεί να δουλέψει συνεχώς, εάν θέλει, και το προβλέπουμε ρητά και αυτό μέσα στον νόμο: «Η άρνηση του εργαζομένου να παράσχει την επιπλέον εργασία δεν συνιστά λόγο καταγγελίας της σύμβασης εργασίας του», συγκεκριμένα και ρητά μέσα στον νόμο.

Και βεβαίως, πάντα υπάρχει η βασική προϋπόθεση των σαράντα οχτώ ωρών -μέσος όρος της εβδομάδας- εργασίας, οπότε αναλογικά υπάρχει και το ζήτημα αυτό στο πόσες υπερωρίες μπορεί να κάνει -τον αντιλαμβάνεστε τον περιορισμό- και υπάρχει και η εντεκάωρη ανάπαυση. Δεν αλλάζουν. Αυτές είναι βασικές κοινοτικές υποχρεώσεις και η νομοθεσία και οι περιορισμοί που ούτως ή άλλως τις έχει και η δική μας νομοθεσία.

Απλουστεύουμε διαδικασίες, κύριε συνάδελφε. Καταργούμε έντυπα, επιταχύνουμε τις προσλήψεις, διευκολύνουμε τις προσλήψεις και περιορίζουμε τη γραφειοκρατία. Εισάγουμε ρυθμίσεις που ενισχύουν τους εργαζόμενους. Ενισχύουμε την Ανεξάρτητη Αρχή Επιθεώρησης Εργασίας για πιο πιστή τήρηση της εργασιακής νομοθεσίας. Περισσότερες γυναίκες θα είναι δικαιούχοι του επιδόματος κυοφορίας και λοχείας. Να δω, θα το ψηφίσετε; Το επίδομα γονικής άδειας θα είναι αφορολόγητο, ανεκχώρητο και ακατάσχετο. Να δω, θα το ψηφίσετε;

Φέρνουμε νομοθεσία για την υγεία και την ασφάλεια που σαράντα χρόνια είχε παραμείνει η ίδια. Τώρα την αλλάζουμε, την εκσυγχρονίζουμε υπέρ των εργαζομένων, υπέρ των δικαιωμάτων των εργαζομένων. Και υπάρχουν και άλλες ρυθμίσεις που έχουμε φέρει.

Αυτά λοιπόν, είναι πολύ σημαντικά, εξαιρετικά σημαντικά, τα οποία πρέπει πράγματι στο δημόσιο διάλογο να τα πούμε, να τα αναλύσουμε, να ακούσουμε τις προτάσεις και σε αυτά που αυτονοήτως μπορούμε να συμφωνήσουμε, νομίζω ότι πρέπει να το κάνουμε και να τα υπερψηφίσετε.

Από εκεί και πέρα, νομίζω σας απάντησα στην ερώτησή σας και για τη βούληση του Υπουργείου και το τι θέλουμε να κάνουμε από εδώ και πέρα.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):**  Και εμείς ευχαριστούμε τον κύριο Υπουργό.

Πριν προχωρήσουμε στις επόμενες δύο επίκαιρες ερωτήσεις, στις οποίες θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Τσάφος, να σας ανακοινώσω τα εξής:

Ο Αντιπρόεδρος της Κυβέρνησης, οι Υπουργοί Κοινωνικής Συνοχής και Οικογένειας, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Ψηφιακής Διακυβέρνησης και Επικρατείας, καθώς και ο Αναπληρωτής Υπουργός Εθνικής Οικονομίας και Οικονομικών, κατέθεσαν στις 29-8-2025 σχέδιο νόμου: «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις».

Παραπέμπεται στην αρμόδια Διαρκή Επιτροπή.

Επίσης, η Διαρκής Επιτροπή Οικονομικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Οικονομίας και Οικονομικών «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης, ΔΟΜ για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ».

Η Διαρκής Επιτροπή Οικονομικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Οικονομίας και Οικονομικών «Κύρωση της δι’ ανταλλαγής ρηματικών διακοινώσεων συμφωνίας για τη συνέχιση της εφαρμογής της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την αποφυγή της διπλής φορολογίας και την αποτροπή της φοροδιαφυγής αναφορικά με τους φόρους επί του εισοδήματος και επί του κεφαλαίου και του Πρωτοκόλλου αυτής».

Συνεχίζουμε με την τέταρτη με αριθμό 1252/25-8-2025 επίκαιρη ερώτηση πρώτου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Περιβάλλοντος και Ενέργειαςμε θέμα: «Διαγωνισμός για την εξόρυξη αντιμονίου στη Βόρεια Χίο».

Κύριε Ηλιόπουλε, έχετε το λόγο για την πρωτολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, έχουμε συζητήσει ξανά για το συγκεκριμένο ζήτημα. Υπάρχει όμως μια καινούργια εξέλιξη. Καινούργια εξέλιξη είναι οι τεράστιες πυρκαγιές του καλοκαιριού στη Χίο, οι οποίες κατέκαψαν χιλιάδες στρέμματα δασικών και αγροτοδασικών εκτάσεων, ακριβώς και στην περιοχή όπου είχε προκηρυχθεί ο διεθνής διαγωνισμός για την έρευνα και εξόρυξη αντιμονίου.

Η τοπική κοινωνία -το γνωρίζετε καλά- περιβαλλοντικοί φορείς, επιστημονικοί σύλλογοι ζητούν την οριστική διακοπή του διαγωνισμού. Πλέον είναι καθολικό το μέτωπο ενάντια στον διαγωνισμό και περιλαμβάνει καθολικά και την τοπική αυτοδιοίκηση και επισημαίνουν τις ανυπολόγιστες και μη αναστρέψιμες περιβαλλοντικές επιπτώσεις που θα έχει μια τέτοια εξορυκτική δραστηριότητα.

Επίσης, έχουμε και το καινούργιο στοιχείο, την αίτηση προς το Υπουργείο Περιβάλλοντος και Ενέργειας και από τον καθηγητή της Νομικής Σχολής του ΕΚΠΑ κ. Πάνο Λαζαράτο, με τον οποίο ζητείται η κήρυξη της περιοχής ως αναδασωτέας και η ανάκληση της Υπουργικής Απόφασης που προκήρυξε τον διαγωνισμό. Η ίδια αίτηση επισημαίνει ότι οποιαδήποτε εξορυκτική δραστηριότητα αντιβαίνει στις συνταγματικές διατάξεις περί προστασίας των δασών και στο άρθρο 24 και 117 του Συντάγματος, ενώ εκκρεμεί και στο Συμβούλιο της Επικρατείας κρίσιμη απόφαση επί της αίτησης ακύρωσης που έχει κατατεθεί.

Η Χίος είναι βαριά πληγωμένη από τις πρόσφατες καταστροφές. Νομίζω ότι αυτό το αναγνωρίζετε και εσείς. Δεν αντέχει περαιτέρω περιβαλλοντική επιβάρυνση. Η επιμονή στην υλοποίηση ενός διαγωνισμού για την εξόρυξη ενός τοξικού ορυκτού, όπως το αντιμόνιο, χωρίς μελέτη περιβαλλοντικών επιπτώσεων, πλήττει την τοπική κοινωνία, την αγροτική και τουριστική δραστηριότητα.

Κατόπιν αυτού, έχουμε να κάνουμε δυο πολύ απλά ερωτήματα: Προτίθεται το Υπουργείο να προχωρήσει στην ακύρωση του διαγωνισμού για την εξόρυξη αντιμονίου στη Χίο, λαμβάνοντας υπ’ όψιν τις καταστροφικές πυρκαγιές, τις συνταγματικές επιταγές, αλλά και την αντίθεση της τοπικής κοινωνίας;

Σε περίπτωση που θεωρείτε ότι ο σχεδιασμός σας πρέπει να προχωρήσει κανονικά και ότι οι πυρκαγιές δεν αλλάζουν κάτι σε αυτόν τον σχεδιασμό, θα θέλαμε να μας ενημερώσετε σε ποιο στάδιο βρίσκεται σήμερα ο διαγωνισμός.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Hλιόπουλο και για την οικονομία του χρόνου.

Κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, σας ευχαριστώ για την ερώτηση. Όπως έχετε πει και εσείς στην ερώτησή σας, έχουμε συζητήσει αυτό το θέμα πολλές φορές, οπότε δεν θα κάνω μια πλήρη αναδρομή στον διάλογο, τον οποίο έχουμε κάνει, απλά να βάλω τον προφανή αστερίσκο, ότι μιλάτε για ανυπολόγιστες και μη αναστρέψιμες περιβαλλοντικές επιπτώσεις. Μιλάτε για εξόρυξη χωρίς καμία μελέτη περιβαλλοντικών επιπτώσεων, τα οποία όλα αυτά βασίζονται σε μια εικόνα που έχετε για τον διαγωνισμό, ο οποίος δεν έχει καμία σχέση με την πραγματικότητα, όπου μιλάμε για ένα στάδιο αρχικό, έρευνας, περιορισμένων παρεμβάσεων και που θα καταλήξουμε σε μια εικόνα για το αν υπάρχει κάτι αξιοποιήσιμο, το οποίο μετά, σε δεύτερη φάση, θα οδηγήσει στη μελέτη των περιβαλλοντικών επιπτώσεων και στην πλήρη καταγραφή του τι θα μπορούσε να γίνει στην περιοχή. Βάζω εκεί μια τελεία.

Σήμερα, όπως είπατε, έχουμε όντως κάποια νέα δεδομένα και προφανώς, όταν υπάρχει μια πυρκαγιά, αυτό δημιουργεί κάποιες νέες πραγματικότητες μεταξύ των οποίων είναι και οι εκτάσεις, οι οποίες θα κηρυχθούν αναδασωτέες και αυτές οι εκτάσεις ακολουθούν μια καθαρή, νομική και συνταγματική επιταγή και την οποία θα ακολουθήσουμε. Είναι προφανές ότι όταν εξετάζει ένα Υπουργείο και μια πολιτεία μια εξορυκτική διαδικασία πρέπει να έχει την συνολική εικόνα για το πώς αυτή η πιθανή εξορυκτική διαδικασία θα επηρεάσει μια περιοχή, η οποία είχε πρόσφατα μια καταστροφική πυρκαγιά.

Εμείς έχουμε πει εξαρχής ότι η πρόοδος στο πεδίο θα συνδέεται με τον διάλογο που έχουμε με την τοπική κοινωνία και την ικανότητα να απαντήσουμε στα εύλογα ερωτήματα των κατοίκων για μια τέτοια δραστηριότητα. Αυτό είναι που επιτάσσει μια τέτοια διαδικασία και προφανώς, σε αυτή την αξιολόγηση, θα συνυπολογίσουμε και τα νέα δεδομένα της πυρκαγιάς.

 Σας ευχαριστώ πολύ.

 **ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

 Κύριε Ηλιόπουλε, έχετε τον λόγο για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, δεν νομίζω ότι κανένας κατάλαβε ακριβώς τι απαντήσατε. Είπατε να υπάρχει συνολική εικόνα. Δεν υπάρχει συνολική εικόνα; Δεν ξέρετε τι έχει γίνει στο νησί; Είπατε ότι θα κάνετε διάλογο με την τοπική κοινωνία. Μπορείτε να μου πείτε ένα σύλλογο από την τοπική κοινωνία, έναν φορέα του νησιού, που στηρίζει αυτή την προοπτική; Πότε θα την έχετε ακριβώς αυτή τη συνολική εικόνα;

 Σήμερα έχετε μια πολύ σημαντική ευκαιρία να απαντήσετε καθαρά σε ένα πολύ απλό ερώτημα και το ερώτημα είναι αν εσείς, την καταστροφική πυρκαγιά τη βλέπετε ως ευκαιρία για να προχωρήσουν οι εξορύξεις -γιατί έχουν γραφτεί και τέτοιες απόψεις στο δημόσιο διάλογο, ότι τώρα που κάηκε η Βόρεια Χίος ας προχωρήσουν οι εξορύξεις- ή αν κατανοείτε ότι μετά από αυτή την καταστροφική πυρκαγιά η Χίος δεν μπορεί να αντέξει άλλη περιβαλλοντική υποβάθμιση.

Διότι όταν μιλάμε για εξόρυξη αντιμονίου -να είναι καθαρό γιατί μιλάμε- η εξόρυξη προβλέπει αποψίλωση δασών, γεωτρήσεις, ανατινάξεις με τόνους εκρηκτικών, εξάντληση υδάτινων αποθεμάτων σε περιοχή Natura, επιφέρει αποστράγγιση και αχρήστευση γεωτρήσεων, τοξική σκόνη, φράγματα τελμάτων με σεισμικό κίνδυνο και όξινη απορροή με απελευθέρωση βαρέων μετάλλων. Και η έκθεση σε αντιμόνιο σχετίζεται με πνευμονοκονίαση, βλάβες σε ζωτικά όργανα, καρκίνο και αυξημένες αποβολές σε εργαζόμενες γυναίκες.

Αυτά είναι δεδομένα για το τι σημαίνει αντιμόνιο.

Δεν συζητάμε αυτό. Και μπροστά σε αυτό εσείς που συζητάτε αυτή την εξόρυξη; Σε ένα νησί όπου κάηκε σχεδόν το 11% αυτού, 122.000 στρέμματα, 69.000 στρέμματα στη βόρεια πλευρά, σε περιοχή Natura. Η βόρεια Χίος πλέον κινδυνεύει με ερήμωση, όλη η περιοχή. Κάηκε και το τελευταίο βενζινάδικο που υπήρχε. Οι άνθρωποι στη βόρεια Χίο χρειάζεται να κάνουν σαράντα χιλιόμετρα για να βρουν βενζίνη και σε αυτή την περιοχή, αντί εσείς σήμερα να πείτε ότι τελειώνει αυτή η κουβέντα, λέτε ότι θα αξιολογήσουμε την εικόνα.

Ποιο είναι το χρονοδιάγραμμα της αξιολόγησης της εικόνας; Μπορείτε να μας πείτε ποιο είναι το χρονοδιάγραμμα; Και στην προηγούμενη συζήτηση εσείς είχατε πει ότι έχουμε ερωτήματα, είχατε πει ότι θα δούμε αν είναι εμπορικά αξιοποιήσιμο το αντιμόνιο.

Και σας ρωτάω: Αν ο ερευνητής -γιατί έχετε βγάλει στον διαγωνισμό μαζί έρευνα και εκμετάλλευση- που έχει δικό του οικονομικό συμφέρον, πει ότι είναι εμπορικά αξιοποιήσιμο το αντιμόνιο -γιατί αυτό λέει ο επενδυτής-ερευνητής, εσείς θα πείτε ότι σε αυτή την κατεστραμμένη, καμένη περιοχή είναι εμπορικά αξιοποιήσιμο το αντιμόνιο; Αυτό θα είναι η γραμμή της Κυβέρνησης;

Σας είχα πει και την προηγούμενη φορά ότι ή εσείς ή η κ. Σδούκου, κάποιος λέει ψέματα. Διότι εσείς μιλάτε για ερωτήματα, η κ. Σδούκου στην «Καθημερινή», όμως, είχε απαντήσει ότι δεν έχουμε κανένα ερώτημα και σε γραπτή ερώτηση, όταν στη δική σας θέση ήταν η κ. Σδούκου, είχε απαντήσει ότι αναφερόμενη σοβαρή απειλή για την υγεία, το περιβάλλον και την οικονομία του νησιού δεν αποδεικνύεται. Όλα καλά για το Υπουργείο. Δεν υπάρχει κανένα πρόβλημα με το αντιμόνιο.

Και σας ρωτάω και κλείνω με αυτό: Υπάρχει ένας σύλλογος στο νησί -είτε ο Ιατρικός Σύλλογος, είτε το ΤΕΕ, είτε οι μαστιχοπαραγωγοί, είτε η τοπική αυτοδιοίκηση- υπάρχει έστω ένας φορέας που στηρίζει αυτή την προοπτική της εξόρυξης; Διότι μιλάτε για διάλογο με την κοινωνία. Με ποιον ακριβώς κάνετε διάλογο;

Θα πάτε στο νησί και θα είστε η Κυβέρνηση η οποία θα συνεχίζει να λέει ότι έχουμε τον κίνδυνο της κλιματικής κρίσης; Μα, η πολιτική σας επιταχύνει την κλιματική κρίση. Είμαστε σε μια χώρα που είναι στο hotspot της κλιματικής κρίσης και συζητάτε για εξορύξεις σε μια καμένη περιοχή, αντί να έρθετε εδώ να πείτε ότι όχι, ήταν λάθος το σχέδιο για εξόρυξη στη Χίο.

Σας το λέμε πολύ απλά και πολύ καθαρά. Σήμερα έχετε μια ευκαιρία να πείτε ότι τελειώνει αυτό το ανέκδοτο με την εξόρυξη αντιμονίου. Αν συνεχίσετε στην άλλη γραμμή σας, απλώς σας ενημερώνω να ξέρετε πως θα φάτε τα μούτρα σας στη Χίο. Θα τα φάτε, γιατί οι άνθρωποι θα υπερασπιστούν τον τόπο τους. Δεν θα αφήσουν να γίνει ρημάδι μετά τις πυρκαγιές.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, ανοίξατε γύρω στα επτά μέτωπα, τα οποία δεν μπορώ -για να είμαι ειλικρινής- να παρακολουθήσω, μεταξύ των οποίων ότι η εξόρυξη επιβαρύνει την κλιματική αλλαγή.

Ως προς τον λόγο με τον οποίο ξεκινήσατε, ότι εμείς λέμε -ή μάλλον, χρησιμοποιείτε το «κάποιοι λένε»- ότι μπήκε η φωτιά και αυτό είναι μεγάλη ευκαιρία για να γίνει εξόρυξη, νομίζω πρέπει να είμαστε πολύ προσεκτικοί στον λόγο τον οποίο χρησιμοποιούμε, όταν μιλάμε για μια τέτοια πυρκαγιά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αυτοί που τα γράφουν τα λένε, όχι εγώ.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Επίσης, μιλήσατε για μια σειρά επιπτώσεων, πάλι για μια διαδικασία που δεν έχει ξεκινήσει καν να φτάσουμε στο σημείο που να ξέρουμε πού είναι το αντιμόνιο, με πιο πιθανό τρόπο θα μπορούσε να αξιοποιηθεί. Και εσείς ήδη έχετε βγάλει μια λίστα με δεκαπέντε-είκοσι επιπτώσεις. Μάλλον, εσείς ξέρετε πολύ καλύτερα πού είναι και πώς θα αξιοποιηθεί αυτό το αντιμόνιο, γιατί αλλιώς, πώς μπορείτε να βγάλετε περιβαλλοντικές επιπτώσεις από ένα σχέδιο που δεν υπάρχει;

Για να κλείσουμε, λοιπόν, αυτή τη συζήτηση, εμείς αυτό που έχουμε πει εξαρχής είναι ότι υπάρχουν ερωτήματα τα οποία είναι εύλογα, υπάρχουν ερωτήματα τα οποία θεωρούμε εμείς παραποίηση στοιχείων και της πραγματικότητας και ότι, προφανώς, στον υπολογισμό που κάνει και στον τρόπο με τον οποίο αξιολογεί το Υπουργείο το μέλλον αυτού του διαγωνισμού θα λάβουμε υπ’ όψιν μας και τα νέα δεδομένα της πυρκαγιάς.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Συνεχίζουμε με τη συζήτηση της τρίτης με αριθμό 1261/25-8-2025 επίκαιρης ερώτησης δεύτερου κύκλου του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Περιβάλλοντος και Ενέργειας, με θέμα: «Αιτίες δασικών πυρκαγιών και ευθύνες του ΔΕΔΔΗΕ».

Κύριε Πρόεδρε, έχετε τον λόγο για την πρωτολογία σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σας ευχαριστώ, κύριε Πρόεδρε.

Κύριε Υπουργέ, 1η Σεπτέμβρη σήμερα -καλό μήνα, κιόλας σε όλες και σε όλους!- και ο Σεπτέμβρης είναι ο μήνας κατά τον οποίο συνήθως βρισκόμαστε στην άχαρη θέση να μετράμε στρέμματα δάσους, οικοτόπων, αγροτικών εκτάσεων, αλλά και αστικού ιστού πλέον που μετατρέπονται σε κάρβουνο.

Για τη φετινή χρονιά και μόνο μέχρι τα μέσα του Αυγούστου, ο απολογισμός είναι μια συνολική καμένη έκταση περίπου 45.400 εκταρίων, που δείχνει ότι το 2025 είναι μέσα στις πέντε χειρότερες χρονιές την τελευταία εικοσαετία ως προς τις καμένες εκτάσεις. Είναι αμείλικτοι οι αριθμοί. Είναι αποκαρδιωτικοί.

Η διάλυση, όμως, αυτή την οποία υφίσταται σήμερα το σύστημα προστασίας από τις πυρκαγιές είναι αποτέλεσμα, κύριε Υπουργέ, συγκεκριμένης κυβερνητικής επιλογής, υποβάθμισης της πρόληψης της δασοπροστασίας, ακόμα τελικά και της ίδιας της δασοπυρόσβεσης. Η εκκένωση έχει αναχθεί σε προμετωπίδα, αλλά και σε αποκλειστική διάσταση του κυβερνητικού δόγματος και αντί να έχουμε μια σοβαρή ολοκληρωμένη προσπάθεια για συνολική θωράκιση, τι βλέπουμε; Τα αναφέρω ενδεικτικά σε τίτλους, γιατί είναι πολύ σημαντικά. Μετακύλιση της ευθύνης στους ιδιοκτήτες αγροτεμαχίων για τον καθαρισμό, ένα «112» το οποίο λειτουργεί ως υποκατάστατο της πολιτικής πρόληψης, επικαιροποίηση του εθνικού χάρτη εκτίμησης κινδύνου δασικών πυρκαγιών μέσα στο καλοκαίρι, εν μέσω αντιπυρικής περιόδου, ακόμη και αν αυτός ίσχυε από το 1980, δεκατρία περιφερειακά επιχειρησιακά κέντρα πολιτικής προστασίας να ακυρώνονται, η αναβάθμιση των εναέριων μέσων να παραπέμπεται από το 2026 και μετά, το πρόγραμμα AntiNero να γίνεται με τον χειρότερο δυνατό τρόπο και να αφορά μια πολύ μικρή μόνο δασική έκταση, περισσότεροι από εξακόσιους έμπειρους εποχικούς πυροσβέστες να βρίσκονται εκτός προκήρυξης για την τρέχουσα χρονιά, για το 2025. Καμία σοβαρή επένδυση στην πρόληψη, ενώ γνωρίζουμε πάρα πολύ καλά από τη σχετική βιβλιογραφία ότι κάθε ευρώ στην πρόληψη εξοικονομεί 12 ευρώ από μελλοντικές ζημιές.

Αυτό είναι το συνολικό πλαίσιο, αποκαρδιωτικό -όπως είπα και πριν- εξοργιστικό -αν θέλετε- για τις κυβερνητικές ευθύνες. Η ερώτησή μου, όμως, έχει να κάνει και με μια άλλη διάσταση, πέρα από το συνολικό πλαίσιο. Έχει να κάνει με κάτι πάρα πολύ συγκεκριμένο.

Θα σταθώ, λοιπόν, σε αυτή την ιδιαίτερη πτυχή, κύριε Υπουργέ, την ευθύνη που ενδεχομένως έχει ο Διαχειριστής του Δικτύου Διανομής Ηλεκτρικής Ενέργειας, του ΔΕΔΔΗΕ, στην πρόκληση των πυρκαγιών. Τα στοιχεία των τελευταίων ετών δείχνουν ότι ένα σημαντικό ποσοστό των πυρκαγιών συνδέονται με το υπέργειο δίκτυο της ηλεκτρικής ενέργειας: Ανεπαρκή συντήρηση αγωγών, πτώση καλωδίων, επαφή με βλάστηση, σπινθηρισμοί από μονωτήρες ή από υποσταθμούς, καθυστερήσεις σε προληπτικές εργασίες.

Και την ίδια στιγμή που συμβαίνουν όλα αυτά, ο ίδιος ο ΔΕΔΔΗΕ αρνείται να δώσει στοιχεία. Έτσι, μένει ανέλεγκτη μια από τις πιο επικίνδυνες αιτίες πυρκαγιών, το απαρχαιωμένο και κακοσυντηρημένο δίκτυο, παρότι ο ΔΕΔΔΗΕ έχει βάσει του νόμου και για να είμαι πιο συγκεκριμένος, βάσει του ν. 4001/2011, αλλά και του Κώδικα Διαχείρισης Δικτύου, την υποχρέωση να εξασφαλίζει την ασφαλή, αξιόπιστη και αποδοτική λειτουργία του δικτύου, να καθαρίζει ζώνες ασφαλείας, να αντικαθιστά έγκαιρα τον εξοπλισμό, να υπογειοποιεί γραμμές σε περιοχές υψηλής επικινδυνότητας.

Τι έγιναν, άραγε, οι εξαγγελίες του Πρωθυπουργού, του κ. Μητσοτάκη, κύριε Υπουργέ, ο οποίος ήδη από το 2021 μιλούσε για 1 δισεκατομμύριο ευρώ από το Ταμείο Ανάκαμψης για την υπογειοποίηση των εναερίων καλωδίων; Τι έχει γίνει σήμερα, τέσσερα χρόνια μετά από αυτές τις εξαγγελίες του Πρωθυπουργού; Ούτε το ένα τρίτο από αυτά τα χρήματα δεν έχουν δοθεί για υπογειοποίηση, για τα 2.629 χιλιόμετρα δικτύου, από τα οποία μόνο 784 χιλιόμετρα αφορούν δασικές εκτάσεις.

Το χάσμα, λοιπόν, ανάμεσα στις εξαγγελίες και στην πραγματικότητα είναι τεράστιο και για όλα τα παραπάνω εγώ σας θέτω, κύριε Υπουργέ, δύο πολύ συγκεκριμένα ερωτήματα με την επίκαιρη ερώτησή μου: Πρώτον, πόσες πυρκαγιές της τελευταίας πενταετίας, βάσει των επίσημων στοιχείων που έχει το Υπουργείο, η Πυροσβεστική, όλοι οι αρμόδιοι φορείς, οφείλονται σε αστοχίες ή σε βλάβες του δικτύου διανομής ηλεκτρικής ενέργειας;

 Η δεύτερη ερώτηση είναι η εξής. Σε ποιο ακριβώς στάδιο βρίσκεται επιτέλους η υλοποίηση του σχεδίου υπογειοποίησης του δικτύου του ΔΕΔΔΗΕ; Ποιες περιοχές υψηλού κινδύνου έχουν ενταχθεί με προτεραιότητα;

Παρακαλώ, κύριε Υπουργέ, για όσο πιο σαφείς και συγκεκριμένες απαντήσεις γίνεται.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Πρόεδρε.

Κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Πρόεδρε, σας ευχαριστώ πάρα πολύ για την ερώτηση, γιατί είναι μια σημαντική ευκαιρία να συζητήσουμε το συγκεκριμένο θέμα. Η μισή σας ερώτηση ήταν για τη γενικότερη στρατηγική της Κυβέρνησης για τις πυρκαγιές. Δεν θα μπω σε αυτή τη λεπτομέρεια. Είναι αρμοδιότητα άλλων στην Κυβέρνηση. Θα εστιάσω στα θέματα του ΔΕΔΔΗΕ. Και πριν πάω στην υπογειοποίηση, να πω το εξής. Κάνατε ένα σχόλιο για ένα πεπαλαιωμένο σύστημα, ένα απαρχαιωμένο σύστημα που «σκάει». Και δεν μιλήσατε, βέβαια, για το από πού προήλθε αυτό το απαρχαιωμένο σύστημα.

Θέλω να θυμίσω, γιατί, όπως ξέρετε, μου αρέσει να το λέω αυτό, ότι το 2018 και το 2019 ο ΔΕΔΔΗΕ έκανε 150 εκατομμύρια επενδύσεις, τώρα κάνει 812. Υπήρχε μια τεράστια μείωση στις επενδύσεις του ΔΕΔΔΗΕ, ειδικά για τα χρόνια 2015 και 2019, τα οποία συσσωρευτικά άφησαν ένα τεράστιο κενό, και το οποίο τώρα εμείς καλούμαστε να καλύψουμε.

Ας πάμε, όμως, συγκεκριμένα στο θέμα των υπογειοποιήσεων. Θέλω πριν πάμε συγκεκριμένα στα νούμερα των υπογειοποιήσεων, να καταλάβουμε λίγο ποιο είναι το εγχείρημα, γιατί νομίζω έχει μια αξία. Το δίκτυο του ΔΕΔΔΗΕ έχει διακόσιες πενήντα χιλιάδες χιλιόμετρα, έχει εκατόν εξήντα επτά χιλιάδες υποσταθμούς και έχει τεσσερισήμισι εκατομμύρια στύλους, κολώνες δηλαδή. Αυτό το λέω γιατί πρέπει να έχουμε μια αίσθηση του τι σημαίνει να ανανεώσουμε ή να υπογειοποιήσουμε το δίκτυο.

Διαχρονικά, όντως, η χώρα μας δεν είχε πολύ υψηλά ποσοστά υπογειοποίησης. Είχαμε προτιμήσει ως χώρα να έχουμε ένα πιο ευάλωτο δίκτυο, προκειμένου να γλιτώσουμε το κόστος της υπογειοποίησης. Αυτή είναι μια απόφαση που διαχρονικά είχε πάρει η χώρα μας, και άρα έχουμε καταλήξει με ένα από τα πιο χαμηλά ποσοστά υπογειοποίησης στην Ευρώπη.

Το ερώτημα, λοιπόν, είναι το εξής. Εμείς τι κάνουμε; Εμείς παραλάβαμε έναν ΔΕΔΔΗΕ ο οποίος έκανε περίπου τον χρόνο 250 χιλιόμετρα υπογειοποιήσεις -αυτός είναι ο μέσος όρος για το 2015, το 2016, το 2017, το 2018 και το 2019- και 550 χιλιόμετρα. Μάλιστα, το 2019 ήμασταν στα 217 χιλιόμετρα. Πέρσι ήμασταν στα 1.800 χιλιόμετρα. Και φέτος στο πρώτο εξάμηνο είμαστε στα 1.000 χιλιόμετρα, στα 1.038 για να είμαστε ακριβείς. Άρα, ανάλογα με το μέτρο σύγκρισης, αν πάρουμε τον μέσο όρο για το 2019, μιλάμε για μια αύξηση επτά, οκτώ και εννιά φορές, σε σχέση με την υπογειοποίηση που έκανε ο ΔΕΔΔΗΕ επί των εποχών του ΣΥΡΙΖΑ.

Αρκεί αυτό; Όχι. Όταν έχει 250.000 χιλιόμετρα δίκτυο, δεν αρκεί το να κάνεις υπογειοποιήσεις με αυτόν τον ρυθμό. Αλλά όταν έκανες υπογειοποιήσεις 250 χιλιομέτρων τον χρόνο και τώρα το έχεις πάει στα 1.800, και με ορίζοντα 2.000 χιλιόμετρα, είναι και αυτή μια πρόοδος που πρέπει να αναγνωρίζουμε. Δεν μπορούμε να τα μηδενίζουμε όλα.

Έχουμε πάρα πολύ δρόμο ακόμα για να έχουμε ένα πλήρες ανθεκτικό δίκτυο. Και προφανώς οι πυρκαγιές δεν είναι το μόνο φαινόμενο στο οποίο καλείται ο ΔΕΔΔΗΕ να ανταποκριθεί και να θωρακίσει το σύστημα. Αλλά δεν μπορούμε να λέμε ότι δεν έχει γίνει και τίποτα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κύριε Πρόεδρε, κύριε Χαρίτση, έχετε τον λόγο για τη δευτερολογία σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Υπουργέ, ομολογώ ότι δεν περίμενα και εσείς ακόμα, που είστε και σχετικά νέο στέλεχος της Κυβέρνησης και χωρίς πολιτικό παρελθόν, ότι θα καταφεύγατε στην επίκληση του παρελθόντος για να δικαιολογήσετε τις αδράνειες και τις αποτυχίες του σήμερα. Γιατί αυτό κάνετε. Αυτό κάνετε!

Θέλετε να μιλήσουμε για το τι γινόταν στη μνημονιακή περίοδο; Θέλετε να μιλήσουμε για το ότι κάποιοι προσπαθούσαν να βγάλουν τη χώρα από τη χρεοκοπία τότε και προφανώς οι επενδυτικές δυνατότητες ήταν πολύ πιο περιορισμένες; Θέλετε να μιλήσουμε για τις δυνατότητες που δίνει η άρση των δημοσιονομικών περιορισμών μετά το 2020; Θέλετε να μιλήσουμε για το Ταμείο Ανάκαμψης και Ανθεκτικότητας και για τις νέες πολύ μεγάλες ευκαιρίες που δημιούργησε και δεν αξιοποιήθηκαν από τη χώρα;

Εγώ δεν θέλω να παρελθοντολογήσω, όμως. Δεν θέλω να μιλήσω για το παρελθόν. Θέλω να μιλήσω για το σήμερα. Και σήμερα βρισκόμαστε σε αυτή την πολύ δύσκολη κατάσταση. Και ξέρετε γιατί; Γιατί η Κυβέρνησή σας πήρε μια στρατηγική απόφαση. Πήρε την απόφαση με έναν σκανδαλώδη τρόπο να πουλήσει το 49% του ΔΕΔΔΗΕ σε ένα ιδιωτικό fund και να κρατήσει το 51% μόνο στη ΔΕΗ. Από μια ΔΕΗ βεβαίως που το «Δ», το Δημόσιο, έχει με δικιά σας ευθύνη αφαιρεθεί προ πολλού.

Και ερχόμαστε τώρα σε ένα τόσο ζωτικής σημασίας ζήτημα, το 2025, που βεβαίως και οι συνθήκες που αντιμετωπίζουμε σε σχέση με το παρελθόν έχουν επιδεινωθεί πάρα πολύ -εννοώ ως προς την αντιμετώπιση φυσικών καταστροφών όπως είναι η αντιμετώπιση φαινομένων όπως οι πυρκαγιές και εννοώ ως προς τη συμβολή, δυστυχώς, του δικτύου ηλεκτρικής ενέργειας σε τέτοια φαινόμενα- και έχουμε ένα επενδυτικό πλάνο υπογειοποίησης του ΔΕΔΔΗΕ, το οποίο ενώ, σύμφωνα με τον ίδιο τον ΔΕΔΔΗΕ θα έπρεπε να ολοκληρωθεί το 2026, με το νέο επενδυτικό πλάνο παίρνει παράταση και πάει τουλάχιστον για το 2030.

Να έχουμε υπόψη μας ότι ο ΔΕΔΔΗΕ είναι ένα φυσικό μονοπώλιο, είναι ο μοναδικός διαχειριστής του δικτύου διανομής και ως ο μοναδικός διαχειριστής του δικτύου διανομής νιώθει πλέον, επειδή είναι υπό ιδιωτικό έλεγχο, ότι δεν χρειάζεται να λογοδοτήσει. Καθορίζει ο ίδιος ο ιδιώτης πότε θα κάνει τις επενδύσεις του, καθορίζει ο ιδιώτης την προτεραιοποίηση αυτών των επενδύσεων, ποιες τους συμφέρει να προχωρήσουν και ποιες μπορούν να καθυστερήσουν. Καθορίζει ο ίδιος ο ιδιώτης αν θα δώσει στοιχεία για τις πυρκαγιές που προκαλούνται από το δίκτυο. Και τι κάνει το αρμόδιο Υπουργείο εκεί πέρα; Ποιος είναι ο ρόλος της Κυβέρνησης; Ποιος είναι ο ρόλος του κράτους να ελέγχει ακριβώς τον ΔΕΔΔΗΕ σε ένα τόσο κρίσιμο πεδίο;

Σας ρώτησα και κάτι πάρα πολύ συγκεκριμένο. Έχετε στοιχεία τελικά; Δεν μου απαντήσατε. Μου είπατε κάτι για το 2015. Στοιχεία έχετε για το πόσες πυρκαγιές προκαλούνται από το δίκτυο διανομής ηλεκτρικής ενέργειας στη χώρα μας το 2025, που κάθε χρονιά είναι και χειρότερη από την προηγούμενη ως προς το μέγεθος και την έκταση των πυρκαγιών; Τι κάνετε για αυτό; Θα πρέπει να πιέσετε τον ΔΕΔΔΗΕ έτσι ώστε να επιταχύνει εκείνες τις επενδύσεις οι οποίες αφορούν την προστασία του δικτύου, και άρα και της κοινωνίας, απέναντι σε φαινόμενα όπως είναι οι πυρκαγιές, ή θα αφήσετε τον ΔΕΔΔΗΕ να εφαρμόζει το δικό του επενδυτικό πλάνο, βάσει των συμφερόντων των μετόχων του, ερήμην των συμφερόντων και των αναγκών της κοινωνίας;

Είχαμε πρόσφατα την περίπτωση της Κερατέας, η οποία δεν είναι και η μόνη περίπτωση πυρκαγιάς, όπου υπήρχαν σοβαρές ενδείξεις ότι για αυτό ευθύνεται ο ΔΕΔΔΗΕ. Και εδώ πέρα βλέπουμε να καταλογίζονται ευθύνες και να συλλαμβάνονται απλοί υπάλληλοι, αλλά η διοίκηση του ΔΕΔΔΗΕ να μένει στο απυρόβλητο.

Είναι ένας οργανισμός, επαναλαμβάνω, κύριε Υπουργέ, ο όποιος έχει νομική υποχρέωση, βάσει του θεσμικού πλαισίου της χώρας, για την ασφαλή λειτουργία του δικτύου, να λογοδοτεί για αυτό. Δυστυχώς, όμως, η Κυβέρνηση δεν ελέγχει απολύτως τίποτα. Και το οξύμωρο ξέρετε ποιο είναι; Το οξύμωρο είναι ότι την ίδια στιγμή που η Κυβέρνηση λέει στους πολίτες να καθαρίσουν τα οικόπεδά τους γιατί αλλιώς θα βρεθούν υπόλογοι, και να καθαρίσουν τα οικόπεδά τους για να μην προκληθούν πυρκαγιές, αφήνει στο απυρόβλητο έναν ολόκληρο οργανισμό δισεκατομμυρίων, όπως είναι ο ΔΕΔΔΗΕ, όπως εσείς ο ίδιος είπατε, με ένα εκτεταμένο δίκτυο χιλιάδων χιλιομέτρων σε όλη τη χώρα, ένα δίκτυο διανομής, και δεν κάνει απολύτως τίποτα.

Το ζήτημα, λοιπόν, αναβάθμισης του δικτύου, το ζήτημα σοβαρών επενδύσεων, κύριε Υπουργέ, για να μην αποτελεί βασική αιτία των πυρκαγιών το δίκτυο ηλεκτρικής ενέργειας, είναι ένα πάρα πολύ κρίσιμο ζήτημα και δεν είναι μόνο τεχνικό ζήτημα, είναι και πολιτικό το ζήτημα. Και εδώ πρέπει το κράτος, πρέπει η Κυβέρνηση να ασκήσει έλεγχο στην εταιρεία η οποία έχει αυτό το πολύ μεγάλο δίκτυο στα χέρια της.

Το Ταμείο Ανάκαμψης και Ανθεκτικότητας, το γνωρίζετε πάρα πολύ καλά, ότι σε πολύ λίγο καιρό ολοκληρώνεται, του χρόνου ολοκληρώνεται. Υπάρχει, λοιπόν, πολύ κρίσιμο ερώτημα, τι θα γίνει με τα έργα τα οποία αφορούν και τον ΔΕΔΔΗΕ και το δίκτυο ηλεκτρικής ενέργειας. Τι θα γίνει με την υπογειοποίηση; Πόσο πίσω θα πάει όλο αυτό το επενδυτικό σχέδιο;

Η κλιματική αλλαγή, πρέπει να το κατανοήσουμε όλοι μας, ήρθε για να μείνει. Οι συνθήκες γίνονται χειρότερες κάθε χρόνο που περνάει. Οι επενδύσεις τις οποίες χρειαζόμαστε, δημόσιες σοβαρές επενδύσεις, στα ζητήματα της πρόληψης, στα ζητήματα των υποδομών, στα ζητήματα της διαμόρφωσης συνθηκών ανθεκτικότητας της κοινωνίας μας απέναντι σε αυτά τα φαινόμενα, γίνονται όλο και πιο επιτακτικές.

Και εδώ, λοιπόν, το κρίσιμο ερώτημα για την Κυβέρνηση είναι το εξής. Θα προστατεύσετε τα συμφέροντα της κοινωνίας, ασκώντας έλεγχο σε οργανισμούς όπως είναι ο ΔΕΔΔΗΕ, έτσι ώστε να μην έχουμε στο μέλλον τέτοια φαινόμενα πρόκλησης πυρκαγιών από το απαρχαιωμένο και κακοσυντηρημένο δίκτυό του ή θα αφήσετε τα ιδιωτικά συμφέροντα τα οποία νέμονται τέτοιους πολύ κρίσιμους, στρατηγικής σημασίας, οργανισμούς να αποφασίζουν αυτοί, ερήμην της κοινωνίας, για ζητήματα που μας αφορούν όλους μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον Πρόεδρο της Νέας Αριστεράς.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Πρόεδρε, λυπάμαι που δεν σας αρέσει η σύγκριση με το 2015, 2016, 2017, 2018, 2019, αλλά τι να κάνουμε; Άμα πω ότι κάνει χίλια οκτακόσια χιλιόμετρα υπογειοποίησης ο ΔΕΔΔΗΕ, ο απλός πολίτης θα ρωτήσει: Είναι πολλά αυτά; Είναι λίγα; Τι σημαίνει το χίλια οκτακόσια; Πρέπει να το συγκρίνω με κάτι. Και με τι μπορώ να το συγκρίνω; Μπορώ να το συγκρίνω με το παρελθόν, μπορώ να το συγκρίνω με το τι κάναμε πριν. Γιατί έτσι κάποιος μπορεί να πει αν αυτό που κάνεις τώρα είναι πιο πολύ ή λιγότερο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Εσείς, κύριε Υπουργέ, τι κάνετε έξι χρόνια με τον πακτωλό χρημάτων που έχετε στη διάθεσή σας;

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Επαναλαμβάνω. Ο ΔΕΔΔΗΕ που πήραμε εμείς έκανε επενδύσεις 150 εκατομμύρια και τώρα κάνει επενδύσεις 812 εκατομμύρια. Στο ενδιάμεσο έχει ενσωματώσει –τα λέω από μνήμης- περίπου εκατό χιλιάδες σταθμούς ΑΠΕ. Και, ναι, ένας βασικός πυλώνας του επενδυτικού σχεδίου του ΔΕΔΔΗΕ είναι και οι υπογειοποιήσεις.

Άκουσα δυο - τρία πράγματα τα οποία μου φάνηκαν περίεργα, πρώτον, ότι δεν κάνει απολύτως τίποτα ο ΔΕΔΔΗΕ. Αυτό νομίζω είναι σαφές ότι δεν ισχύει. Επίσης, ότι ο ΔΕΔΔΗΕ έχει ένα δικό του επενδυτικό πλάνο, ότι δεν μιλάει με κανέναν, ότι κάνει ό,τι θέλει. Πρακτικά αυτό περιγράψατε, το οποίο φυσικά δεν ισχύει. Επιπλέον, είναι γεγονός ότι, όπως είπατε και εσείς, το 50% του ΔΕΔΔΗΕ ανήκει στη ΔΕΗ και ότι το επενδυτικό πλάνο του ΔΕΔΔΗΕ εγκρίνεται από τη ΡΑΕ. Με τη Ρυθμιστική Αρχή έχει μια συνεννόηση ο ΔΕΔΔΗΕ για το ποιες επενδύσεις χρειάζεται να γίνουν.

Και το γεγονός ότι θα συνεχίσει ο ΔΕΔΔΗΕ να κάνει και στον επόμενό του επενδυτικό κύκλο επενδύσεις για υπογειοποίηση προκύπτει από το γεγονός ότι χρειάζεται να κάνουμε ακόμα πάρα πολλές υπογειοποιήσεις στη χώρα, διότι έχουμε ένα από τα χαμηλότερα ποσοστά υπογειοποιήσεων σε όλη την Ευρώπη. Αυτό είναι ένα διαχρονικό πρόβλημα.

Εμείς τι σας λέμε; Ότι όσον αφορά αυτό το διαχρονικό πρόβλημα, που όταν εμείς αναλάβαμε το «κοντέρ» έτρεχε με διακόσια δεκαεπτά χιλιόμετρα τον χρόνο, εμείς το πήγαμε στα χίλια οκτακόσια.

Ως προς αυτή την έννοια, ότι θα ολοκληρωθεί, φαντάζεστε ότι θα φτάσουμε μια μέρα όσον αφορά το δίκτυο που θα πούμε ότι δεν υπάρχει κανένα άλλο καλώδιο το οποίο πρέπει να υπογειοποιήσουμε; Αυτή η αίσθηση ότι θα ολοκληρωθεί ένα σχέδιο μακροχρόνιας ανθεκτικότητας και ότι δεν είναι…

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Πότε θα ολοκληρωθεί η υπογειοποίηση;

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Δεν καταλαβαίνετε πώς είναι η διαδικασία. Υπάρχει ένα επενδυτικό σχέδιο. Κάνεις το επενδυτικό σχέδιο και μετά έχεις ένα επόμενο επενδυτικό σχέδιο. Η υπογειοποίηση…

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Το επενδυτικό σχέδιο…

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Κύριε Πρόεδρε, δεν θα κάνουμε αυτόν τον διάλογο.

Η υπογειοποίηση των δικτύων είναι ένας μακροχρόνιος στόχος. Όταν έχουμε 12% υπογειοποίηση στη χώρα, δεν μιλάμε για το αν θα καταφέρουμε να πάμε από το 12% στο 70%, το 80%, το 100% μέσα σε δύο - τρία χρόνια. Μιλάμε για έναν μακροχρόνιο σχεδιασμό ο οποίος χρειάζεται. Και θυμίζω ότι παλιά τρέχαμε με διακόσια πενήντα χιλιόμετρα τον χρόνο και τώρα τρέχουμε με σχεδόν δύο χιλιάδες.

Θα θέλαμε να τρέχουμε πιο γρήγορα; Θα θέλαμε. Μπορούμε να τρέξουμε πιο γρήγορα; Θα πιέσουμε και εμείς τον ΔΕΔΔΗΕ να τρέξει πιο γρήγορα. Αλλά υπάρχει μια αντικειμενική πραγματικότητα. Όταν έχεις ένα δίκτυο με διακόσιες πενήντα χιλιάδες χιλιόμετρα, η ικανότητα να το υπογειοποιήσεις άμεσα δεν υφίσταται. Μπορείς μόνο να τρέξεις πιο γρήγορα, να έχεις πρόοδο και να κάνεις όσο πιο πολύ όσο πιο γρήγορα μπορείς αυτή τη μετάβαση σε ένα πιο ανθεκτικό σύστημα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Πριν προχωρήσουμε στην επόμενη επίκαιρη ερώτηση, στην οποία θα απαντήσει ο Υπουργός Ανάπτυξης κ. Παναγιώτης Θεοδωρικάκος, θα ζητήσω την έγκριση για άδεια απουσίας στο εξωτερικό κάποιων συναδέλφων, για τους δικούς του ο καθένας λόγους.

Οι Βουλευτές κ. Γεώργιος Παπανδρέου, πρώην Πρωθυπουργός, κ. Θεόδωρος Ρουσόπουλος, Πρόεδρος της Κοινοβουλευτικής Συνέλευσης του Συμβουλίου της Ευρώπης και ο κ. Βουλευτής της Νέας Δημοκρατίας κ. Γεώργιος Βρεττάκος ζητούν άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Προχωράμε στην πέμπτη με αριθμό 1263/25-8-2025 επίκαιρη ερώτηση πρώτου κύκλου του Βουλευτή  Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμίαπρος τον Υπουργό Ανάπτυξης, με θέμα: «Η ακρίβεια και ο πληθωρισμός τροφίμων πλήττουν τις συνθήκες διαβίωσης των πολιτών και αυτό το καλοκαίρι».

Κύριε Καζαμία, έχετε τον λόγο για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Θεοδωρικάκο, όταν η Πλεύση Ελευθερίας μπήκε για πρώτη φορά στη Βουλή πριν από δύο χρόνια θυμάμαι ότι έκανα επίκαιρη ερώτηση για το θέμα της ακρίβειας στον προκάτοχό σας τότε, τον Υπουργό ο οποίος τελικά παραιτήθηκε γιατί υποτίθεται ότι οι πολιτικές του ήταν πολύ αποτελεσματικές στην αντιμετώπιση του προβλήματος της ακρίβειας.

Η κατάσταση αυτή συνεχίζεται και τώρα, δύο χρόνια μετά. Οι τελευταίοι τρεις μήνες έδειξαν ότι υπάρχει μία σημαντική άνοδος του πληθωρισμού στη χώρα και η τελευταία μέτρηση της Eurostat δείχνει ότι ο πληθωρισμός στην Ελλάδα είναι στο 3,7%, σχεδόν το διπλάσιο του μέσου όρου της Ευρωπαϊκής Ένωσης. Η τάση αυτή εξελίσσεται εδώ και τρεις μήνες -από τον Μάιο συγκεκριμένα άρχισε να υπάρχει άνοδος- και δεν υπάρχει καμία ένδειξη ότι θα υπάρξει κάμψη.

Επιπλέον, όπως γνωρίζετε πολύ καλά, η ακρίβεια είναι το υπ’ αριθμόν ένα πρόβλημα σύμφωνα με όλες τις μετρήσεις κοινής γνώμης για τους πολίτες, ιδίως για τα μεσαία και ασθενέστερα κοινωνικά στρώματα. Και αυτό συμβαίνει εδώ και τρία τουλάχιστον χρόνια.

Ως τώρα όμως όλες οι κυβερνήσεις της Νέας Δημοκρατίας, και η προηγούμενη και η παρούσα, έχουν απαντήσει στις ερωτήσεις και στα θέματα που θίγει η αντιπολίτευση με έναν τρόπο ο οποίος από τη μια δείχνει πως η Κυβέρνηση θεωρεί πως δεν ευθύνεται στην πραγματικότητα για το πρόβλημα της ακρίβειας διότι αυτό είναι ένα εισαγόμενο πρόβλημα. Το είπατε και εσείς νομίζω σήμερα αναφορικά με τις τιμές του κρέατος σε συνέντευξη που δώσατε στο κανάλι Open. Άλλες φορές η Κυβέρνηση συμπεριφέρεται ωσάν και θα πρέπει η αντιπολίτευση να λύσει το πρόβλημα και τη ρωτάει τι προτάσεις έχει και ισχυρίζεται πως όλες οι προτάσεις που προτείνει η αντιπολίτευση έχουν δοκιμαστεί αλλού και απέτυχαν και ότι μόνο η δική της πολιτική πετυχαίνει. Και άλλες φορές η Κυβέρνηση εξαγγέλλει με μεγάλη καθυστέρηση μικρά επιδόματα και μικροπαροχές, με σκοπό να κατευνάσει την εξοργισμένη κοινή γνώμη αναφορικά με το πρόβλημα αυτό.

Η έλλειψη κυβερνητικής ευαισθησίας, κύριε Υπουργέ, είναι πραγματικά εντυπωσιακή. Σύμφωνα με έρευνες της ΙΜΕ ΓΣΕΒΕΕ, τα τελευταία χρόνια έξι στα δέκα νοικοκυριά δεν έχουν εισόδημα μηνιαίο που τους επιτρέπει να ανταποκριθούν στα έξοδά τους πέρα από τη δέκατη ένατη ημέρα του μήνα. Επιπλέον, όπως γνωρίζετε, ένας στους δύο Έλληνες δεν μπορεί να κάνει διακοπές για μία εβδομάδα ή παραπάνω, σύμφωνα με στοιχεία της Eurostat. Και αυτό είναι ενδεικτικό.

Ως να μην έφτανε αυτό, ιδιαίτερα εξοργιστική ήταν τις προάλλες η ανάρτηση του Υπουργού κ. Σκέρτσου, ο οποίος ανάρτησε ειδυλλιακά ηλιοβασιλέματα στην ιστοσελίδα του και από κάτω έγραψε -για να καταλάβετε πόση απόσταση χωρίζει την Κυβέρνηση από το τι βιώνει ο λαός- στους πολίτες να κρατήσουν αυτές τις εικόνες και να τις κλειδώσουν κάπου στο μυαλό τους μήπως και πάνε διακοπές το επόμενο καλοκαίρι.

Και σας ερωτώ. Γιατί η Κυβέρνηση παρακολουθεί ως άβουλος θεατής την αύξηση του πληθωρισμού για τρεις συνεχείς μήνες στο διπλάσιο του μέσου όρου της Ευρωπαϊκής Ένωσης και ιδίως τις αυξήσεις στα είδη πρώτης ανάγκης, παρ’ όλο που είναι γνωστό ότι η ακρίβεια αποτελεί το υπ’ αριθμόν ένα πρόβλημα για την κοινωνία; Σύμφωνα με τα στοιχεία της Ευρωπαϊκής Ένωσης, οι Έλληνες έχουν το δεύτερο χαμηλότερο κατά κεφαλήν εισόδημα στην Ευρωπαϊκή Ένωση με βάση την αγοραστική δύναμη.

Δεύτερον, γιατί δεν έχουν αποδώσει ως τώρα τα σπασμωδικά μέτρα που κατά καιρούς στο παρελθόν έχει λάβει το Υπουργείο Ανάπτυξης για την αντιμετώπιση του προβλήματος; Και πόσο ακόμη προτίθεται η Κυβέρνησή σας να συνεχίζει αυτήν την αποτυχημένη πολιτική προσποιούμενη ότι δήθεν ενδιαφέρεται ουσιαστικά να αντιμετωπίσει το πρόβλημα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καζαμία.

Κύριε Υπουργέ, έχετε τον λόγο για την απάντησή σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Σας ευχαριστώ πολύ, κύριε Πρόεδρε.

 Να ευχηθώ και σε εσάς και σε όλους τους συναδέλφους καλό μήνα και να έχουμε μια δημιουργική πολιτική περίοδο, μια και σε ό,τι με αφορά σήμερα είναι η πρώτη φορά που βρίσκομαι στο Κοινοβούλιο μετά τη θερινή περίοδο. Μπορεί να συνεχίσαμε να εργαζόμαστε, αλλά στο Κοινοβούλιο για εμένα είναι η πρώτη μέρα. Να ευχαριστήσω και τον κύριο συνάδελφό της Πλεύσης Ελευθερίας για την ερώτησή του γιατί μου δίνει δυνατότητα να αναφερθώ σε ένα θέμα που ασφαλώς ενδιαφέρει όλους τους Έλληνες πολίτες.

Το πρώτο που θέλω να σας πω, αγαπητέ συνάδελφε, είναι ότι αυτή η Κυβέρνηση, με συγκεκριμένα μέτρα και συγκεκριμένες πολιτικές, αποδεικνύει διαρκώς ότι έχει σχέδιο για τον παραγωγικό μετασχηματισμό της ελληνικής οικονομίας, το οποίο το θεωρώ βασική προϋπόθεση για να πετύχουμε στρατηγική νίκη μείωσης του κόστους ζωής και ενίσχυσης των παραγωγικών δυνάμεων της κοινωνίας και της ελληνικής οικονομίας, και νοιάζεται με πράξεις για την ενίσχυση του διαθέσιμου εισοδήματος των νοικοκυριών.

Μια και ρωτάτε για μέτρα και πολιτικές, θα σας πω να κάνετε άλλες πέντε ημέρες υπομονή για να ακούσετε από τα πιο υπεύθυνα χείλη, αυτά του Πρωθυπουργού της χώρας, τις συγκεκριμένες κατευθύνσεις, τις αποφάσεις και τις δεσμευτικές πολιτικές που θα ακολουθήσει η Κυβέρνησή μας το επόμενο διάστημα για να ενισχύσει ακόμη περισσότερο τη μεσαία τάξη και τα χαμηλότερα από οικονομική άποψη κοινωνικά στρώματα της ελληνικής κοινωνίας.

Θυμίζω δε και τη χθεσινή παρέμβαση του Πρωθυπουργού -δεν είναι θέμα της δικής μου αρμοδιότητας αυτό που θα πω τώρα, αλλά σαφώς έχει τεράστια σημασία για την κοινωνία- ότι εάν συνεχίσουν τις υψηλές τιμές του ηλεκτρικού ρεύματος, παρά το ότι έχουν πέσει οι τιμές χονδρεμπορικής, η Κυβέρνηση και προσωπικά ο Πρωθυπουργός θα παρέμβουν και σε αυτό το σημείο προκειμένου να ενισχυθούν οι Έλληνες πολίτες, οι καταναλωτές, στο πρόβλημα που αφορά το ηλεκτρικό ρεύμα.

Επίσης, επειδή ρωτάτε τον Υπουργό Ανάπτυξης, θα σας παρακαλέσω -μπορώ να απαντήσω για οτιδήποτε αφορά την Κυβέρνηση και είμαι έτοιμος να δεχθώ οποιαδήποτε ευθύνη, δεν έχω κανένα πρόβλημα- να με ρωτάτε για τον πληθωρισμό τροφίμων και βασικών ειδών διαβίωσης. Γιατί ο συνολικός πληθωρισμός έχει σχέση τελείως συνολικότερα και θα μπορούσατε να ρωτήσετε ενδεχομένως τον Υπουργό Οικονομικών γι’ αυτό, όπως και για το πρόβλημα της στέγης, το οποίο χωρίς καμία αμφιβολία αποτελεί κολοσσιαίο θέμα για την ελληνική κοινωνία και για το οποίο η Κυβέρνηση κάνει σοβαρά πράγματα.

Για να σας απαντήσω, όμως, τώρα θα περιοριστώ στη δική μου αρμοδιότητα του πληθωρισμού τροφίμων. Καταρχήν, να συμφωνήσουμε που είμαστε; Περάσαμε τέσσερις μήνες τον χειμώνα με αρνητικό πληθωρισμό τροφίμων. Περάσαμε δέκα μήνες με αρνητικό πληθωρισμό στα βασικά είδη καθαρισμού και στα είδη ατομικής υγιεινής. Σε κάθε περίπτωση, σε αυτά τα δύο είχαμε τον χαμηλότερο πληθωρισμό σε αυτά τα είδη σε ολόκληρη την Ευρωπαϊκή Ένωση.

Το καλοκαίρι, παραδοσιακά, όπως ξέρετε, καθώς η χώρα φιλοξενεί δεκάδες εκατομμύρια τουρίστες οι οποίοι προστίθενται στα δέκα εκατομμύρια των Ελλήνων, η ζήτηση εκτινάσσεται σε όλα τα προϊόντα. Ο πληθωρισμός τροφίμων, λοιπόν, στο κέντρο του καλοκαιριού, τον Ιούλιο, ήταν μικρότερος από τον μέσο όρο της Ευρωπαϊκής Ένωσης. Είχαμε εναρμονισμένο δείκτη όσο αναφέρατε, κατά την ΕΛΣΤΑΤ 2,5%. Κρατήστε το αυτό. Η μεγάλη απόκλιση οφείλεται στη διαφορά που δεν παίρνει υπόψη της η Eurostat και αφορά την κατανάλωση του λαδιού, που αποτελεί πολύ σημαντικό κομμάτι για την ελληνική κοινωνία και οικονομία. Την ίδια ώρα και στιγμή, χώρες όπως οι γειτονικές μας Ρουμανία και Βουλγαρία είχαν πληθωρισμό τροφίμων της τάξης του 7% και 8%. Ακόμη, η Ολλανδία -και στέκομαι ιδιαιτέρως στην Ολλανδία γιατί είναι μία πολύ μεγάλη παραγωγός χώρα κρέατος, το οποίο εκεί ήταν που πόνεσε το καλοκαίρι ο Έλληνας καταναλωτής- είχε κι εκείνη πληθωρισμό στο συγκεκριμένο κομμάτι 3,9%.

Εμείς, λοιπόν, συνεχίζουμε να παίρνουμε μια σειρά μέτρα. Πέρυσι απέδωσαν πολύ σοβαρά η εφαρμογή του πλαφόν, η εθελοντική μείωση σε επτακόσιους κωδικούς, ο κώδικας δεοντολογίας που έβαλε τέλος στις παραπλανητικές εκπτώσεις, το μέτρο της απαγόρευσης προωθητικών ενεργειών όταν κάνουν ανατιμήσεις για τρεις μήνες. Είναι ένα μέτρο το οποίο λήγει στα τέλη Οκτωβρίου, αλλά θέλω από σήμερα να ανακοινώσω ότι σε καμία περίπτωση δεν πρόκειται να καταργηθεί η Κυβέρνηση και ενδεχομένως θα το επεκτείνει όχι μόνο σε ό,τι αφορά το χρονικό του όριο, αλλά και στη διάρκεια εφαρμογής του.

Προσφάτως παρεμβήκαμε στο μείζον θέμα των σχολικών ειδών, που είναι επίκαιρο γιατί αυτές τις μέρες οι οικογένειες που έχουν παιδιά σε σχολική ηλικία αγοράζουν τα σχολικά είδη, και αποσπάσαμε τη δέσμευση ότι δεν θα υπάρξουν ανατιμήσεις. Οι τιμές θα είναι ίδιες με πέρσι, οι οποίες θυμίζω ότι ήταν 15% λιγότερες από πρόπερσι.

Συνεπώς, και μέτρα παίρνουμε και πολιτικές στήριξης της μεσαίας τάξης και των χαμηλότερων στρωμάτων υπάρχουν και το πρόβλημα του κόστους ζωής αντιμετωπίζεται. Αυτό δεν σημαίνει ότι δεν υπάρχουν ακόμα προβλήματα. Για να μην καταχραστώ τον χρόνο, στην δευτερολογία μου θα συνεχίσω με ορισμένα από αυτά.

 Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς, κύριε Υπουργέ.

 Κύριε Καζαμία, έχετε το λόγο για την δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Θεοδωρικάκο, αυτή δεν ήταν ικανοποιητική απάντηση. Και δεν είναι μια απάντηση που δεν ικανοποιεί μόνο την Πλεύση Ελευθερίας. Είναι μια απάντηση που δεν ικανοποιεί τους πολίτες καθόλου.

Καταρχήν, είπατε ότι ένα μακροχρόνιο στρατηγικό μέτρο είναι ο παραγωγικός μετασχηματισμός της χώρας. Αυτό το πράγμα, ο παραγωγικός μετασχηματισμός, το οποίο συζητάτε και αναφέρεστε σε αυτόν εδώ και χρόνια, θέλει μπορεί και μια πενταετία μπορεί και μια δεκαετία. Ο κόσμος υποφέρει σήμερα. Θα περιμένει τον παραγωγικό μετασχηματισμό της χώρας για να μπορέσει να αντιμετωπίσει σήμερα το πρόβλημα της ακρίβειας;

 Δεύτερον, μου ζητήσατε να κάνω πέντε μέρες υπομονή για να ακούσω από τον Πρωθυπουργό τι έχει να ανακοινώσει στη ΔΕΘ. Ο κόσμος δεν μπορεί να κάνει υπομονή άλλο. Θα έπρεπε να είχατε κινηθεί πολύ πιο γρήγορα. Σας ξέφυγε ο πληθωρισμός και ο πληθωρισμός τροφίμων εδώ και τρεις μήνες. Κι εσείς όλο το καλοκαίρι βρισκόσασταν, να μου επιτρέπετε την έκφραση, σε θερινή νάρκη. Θα έπρεπε να είχατε πάρει μέτρα. Αυτά που είπατε και την Παρασκευή και που βγήκατε σήμερα στα κανάλια να πείτε, θα έπρεπε από τον Ιούνιο να τα λέτε και να κινηθείτε. Κι όμως, δεν κάνετε τίποτα.

 Ο Πρωθυπουργός, ενδεικτικό αυτής της προσέγγισης, και πείτε μου πραγματικά ποιον πολίτη θα πείσει αυτό, λέει ότι «τον τελευταίο χρόνο οι τιμές ενέργειας στη χονδρική έχουν μειωθεί κατά 29% και αναμένω…» -έτσι είπε στην ανάρτησή του χθες- «…να υπάρξει και μία εξέλιξη παρόμοια και στις τιμές στον καταναλωτή». Κι αν δεν γίνει αυτό -λέει- τώρα θα κινηθεί. Δεν μας λέει πώς θα κινηθεί. Κύριε Θεοδωρικάκο, τον τελευταίο χρόνο οι τιμές ενέργειας στον καταναλωτή, καθώς αναμένει ο κ. Μητσοτάκης, έχουν αυξηθεί, σύμφωνα με τις μετρήσεις, από 19% μέχρι 23%. Τι αναμένετε; Να γίνει τι;

Έχετε ένα μεγάλο πρόβλημα με την ακρίβεια διότι αγαπάτε πάρα πολύ την αγορά και δεν θέλετε να παρεμβαίνετε. Αυτοί που ευθύνονται, κατά κύριο λόγο, για την ακρίβεια, τα ολιγοπώλια, τα καρτέλ, οι εταιρείες παροχής ενέργειας, το real estate που έχει εκτινάξει τα ενοίκια 11%, ίσως και παραπάνω, σύμφωνα με μετρήσεις για τον τελευταίο χρόνο, όλοι αυτοί είναι φίλοι σας και γι’ αυτό δεν θέλετε να παρέμβετε και περιμένετε. Περιμένετε να διογκωθεί το πρόβλημα, να εισπράξουν για μερικούς μήνες πάλι με αισχροκέρδεια κάποια επιπλέον κέρδη και μετά έρχεστε πυροσβεστικά, την τελευταία στιγμή, να πάρετε κάποια καθυστερημένα και ανεπαρκή μέτρα για να φαίνεται ότι κάνετε κάτι.

Κύριε Θεοδωρικάκο, για τα τρόφιμα που είπατε, καταρχήν υπάρχει αύξηση σημαντική από το φθινόπωρο. Αν δεν παρέμβετε τώρα, θα σας ξεφύγει πολύ άσχημα ο πληθωρισμός στα τρόφιμα και τα είδη βασικής ανάγκης. Σας αναφέρω ενδεικτικά, με βάση την έρευνα του ΙΕΛΚΑ, του Ινστιτούτου Έρευνας Λιανεμπορίου Καταναλωτικών Αγαθών, για τα είδη πρωινού υπάρχει αύξηση 6% τον χρόνο, τα ψάρια 6%, το κρέας μπορεί και 11%, ο καφές επίσης 6%. Και στις διακοπές που είχαμε αυτό το καλοκαίρι και που οι μισοί συμπολίτες μας δεν μπορούν να πάνε διακοπές, πάλι το πακέτο των διακοπών σύμφωνα με την έρευνα αυτή είναι αυξημένο κατά 6,5%. Δεν ελέγχετε τίποτα. Αφήνετε αυτή την ασυδοσία της αγοράς να δυσχεραίνει τη ζωή των πολιτών σε καθημερινή βάση και προσποιείστε ότι κάνετε κάτι.

Αν θέλετε να τα καταθέσω και στα Πρακτικά περιοδικά όπως ο «Οικονομικός Ταχυδρόμος». Μην μου πείτε ότι είναι Πλεύση Ελευθερίας ο «Οικονομικός Ταχυδρόμος», κύριε Θεοδωρικάκο. Άρθρο στις 8 Αυγούστου: «Ό,τι δεν τρώει ο πληθωρισμός, το παίρνει η εφορία». Θα το καταθέσω στα Πρακτικά.

Άλλη έρευνα του Ινστιτούτου: «Ο πληθωρισμός στην Ελλάδα παραμένει υψηλός και ροκανίζει την αγοραστική δύναμη των νοικοκυριών» και ούτω καθεξής.

Κύριε Υπουργέ, πιστεύω ότι η κατάσταση έχει διατηρηθεί για πάρα πολύ διάστημα και δεν απαντάτε σε ένα κρίσιμο ερώτημα: Τι έχει πάει στραβά αυτά τα τρία χρόνια; Ήταν οι πολιτικές σας σωστές; Γιατί αυτό μας λέτε. Ή δεν ήταν σωστές; Να πάρετε μια ξεκάθαρη θέση, γιατί αν δεν ήταν σωστές πρέπει να τις αλλάξετε. Αυτές οι πολιτικές δεν οδηγούν πουθενά όσον αφορά την πάταξη του προβλήματος της ακρίβειας.

Και θα πρέπει τέλος να σας πω ότι η ακρίβεια δεν σας ενδιαφέρει επειδή οι τάξεις που υποφέρουν είναι τάξεις οι οποίες δεν θα σας ψηφίσουν ποτέ. Κρατάτε την ακρίβεια διότι οι φίλοι σας είναι που επωφελούνται από αυτήν. Και φοβάμαι πως υιοθετείτε μια ταξική και αντιλαϊκή πολιτική για τρία χρόνια και γι’ αυτό οι πολίτες είναι εξοργισμένοι με την Κυβέρνησή σας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Καζαμία, σας ακούω με προσοχή, αλλά τώρα βρήκατε και άνθρωπο να τα πείτε αυτά και θα σας πω αμέσως τι εννοώ.

Ξέρετε το προνόμιο του ποιος εκπροσωπεί τον ελληνικό λαό δεν μπορεί να το έχει κανένας με τα λόγια. Το προνόμιο ή μάλλον την ιερή και αυτονόητη επιδίωξη να εκπροσωπούμε τον ελληνικό λαό την έχουμε όλοι. Και έρχεται ο ελληνικός λαός στις εκλογές και στέλνει τον λογαριασμό σε όλους μας κάθε τέσσερα χρόνια, όπως προβλέπει το Σύνταγμα της χώρας.

Όταν θα έρθει εκείνη η ώρα θα δούμε πώς έχουν αξιολογήσει τα πράγματα οι πολίτες και ποιες επιλογές θέλουν να κάνουν για το μέλλον τους, διότι αυτή η Κυβέρνηση, όπως ξέρετε, εξελέγη με δημοκρατικό τρόπο. Και μια και αναφερθήκατε στο ποιοι μας ψηφίζουν, προσωπικά, αλλά και την παράταξη που έχω την τιμή να εκπροσωπώ αυτή τη στιγμή από αυτό εδώ το Βήμα, την ενδιαφέρουν οι ψήφοι όλων των Ελλήνων ανεξάρτητα από το πού ανήκουν κοινωνικά και οικονομικά. Γιατί θέλουμε να είμαστε μία παράταξη που έχει πάνω από όλα το συμφέρον της πατρίδας μας και το καλώς εννοούμενο συμφέρον των Ελλήνων πολιτών, και των πιο φτωχών και της μεσαίας τάξης και της υγιούς επιχειρηματικότητας.

Πέσατε σε μια πρωτοφανή αντίφαση. Και να σας πω κάτι; Από εσάς, λόγω της συγκρότησης και της μόρφωσης που έχετε, δεν θα το περίμενα. Η αλήθεια είναι ότι έχετε αλλάξει όσο σας έχω γνωρίσει. Επιτρέψτε μου αυτή την αναφορά και το λέω με σεβασμό και καλοσύνη. Να σας πω τι εννοώ.

**ΑΛΕΞΑΝΔΡΟΣ ΚΑΖΑΜΙΑΣ:** Προς το καλύτερο εύχομαι.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Όχι, προς το πολύ πολύ κομματικό.

Είπατε ότι ο παραγωγικός μετασχηματισμός, λέει, που επιδιώκει η Κυβέρνηση και ο υποφαινόμενος προσωπικά ως Υπουργός Ανάπτυξης θα μας φάει πέντε, δέκα χρόνια. Για σταθείτε, για σταθείτε! Και απευθύνομαι και στους πολίτες που ενδεχομένως μας παρακολουθούν.

Κυρίες και κύριοι, οι Έλληνες καταναλώνουμε το χρόνο 160.000 τόνους μοσχαρίσιο κρέας και παράγουμε 40.000. Πόσο μυαλό χρειάζεται για να συνεννοηθούμε ότι πρέπει να αναγεννήσουμε και να ενδυναμώσουμε τον πρωτογενή τομέα της οικονομίας και την κτηνοτροφική παραγωγή και πόσο έντονη σχέση έχει αυτό με το σε ποιες τιμές θα πωλούνται τα προϊόντα και τι δυνατότητες παρέμβασης θα έχει η ελληνική πολιτεία σε αυτή τη διαδικασία.

Οι τιμές εκτοξεύθηκαν το καλοκαίρι -γι’ αυτό σας ανέφερα πριν και το τι έγινε στην Ολλανδία- καθώς το 80% το εισάγουμε και οι τιμές διεθνώς έχουν εκτοξευτεί, γιατί έχουν μπει νέα πολύ ανεβασμένα στάνταρ, με αποτέλεσμα να μειώνεται η παραγωγή του κρέατος σε ολόκληρη την Ευρωπαϊκή Ένωση και διεθνώς και η Ελλάδα να έχει την τύχη και το προνόμιο -έτσι θα το πω- το καλοκαίρι λόγω ισχυρών τουριστικών ροών να εκτοξεύεται η ζήτηση. Τι δεν καταλαβαίνετε; Πόσο δύσκολο είναι να το καταλάβει κανείς; Πόσο πιο απλά πρέπει κανείς να το εξηγήσει;

Συνεχώς λέτε λοιπόν για την ακρίβεια και ότι δεν κάνουμε τίποτα. Κάνουμε αυτά που σας είπα και έχουν αποτελέσματα, αλλά και τον χειμώνα ξέρετε που είχαμε αρνητικό πληθωρισμό στα τρόφιμα -και ήταν ο μικρότερος πληθωρισμός τροφίμων της Ευρωπαϊκής Ένωσης- εσείς πάλι ακρίβεια λέγατε ότι υπάρχει. Αυτό είναι η κασέτα και είναι ο κλασικός κομματικός…

**ΑΛΕΞΑΝΔΡΟΣ ΚΑΖΑΜΙΑΣ:** Οι δημοσκοπήσεις το λένε, κύριε Υπουργέ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Είναι ο κλασικός κομματικός διαχωρισμός ότι εσείς είσαστε με τους φτωχούς και εμείς είμαστε με τους πλούσιους. Λάθος τα λέτε, κύριε. Είμαστε με όλη την κοινωνία. Εργαζόμαστε για όλους τους πολίτες. Κάνουμε πολιτικές που αφορούν και τη μεσαία τάξη και τα χαμηλότερα από οικονομική άποψη στρώματα.

Σε ό,τι αφορά το μέτρο που νωρίτερα δεν είχα προλάβει να εξηγήσω, είναι μία απόφαση την οποία παρά τις διαφορές μας περιμένω να τη στηρίξετε και εσείς και το ΠΑΣΟΚ και ο ΣΥΡΙΖΑ και όλες οι πτέρυγες της Βουλής. Είναι η δημιουργία της νέας ισχυρής Ανεξάρτητης Αρχής για την προστασία του καταναλωτή για την οποία εργαζόμαστε με πολύ γρήγορο ρυθμό. Πιστεύω ότι μέσα στον επόμενο μήνα θα νομοθετήσουμε πλέον.

Είναι κάτι που θα δώσει δύναμη στους Έλληνες καταναλωτές να μπορούν να αξιοποιούν τους ελεγκτικούς μηχανισμούς, τους οποίους θα ενισχύσουμε καθοριστικά και σε προσωπικό και σε ψηφιακές δυνατότητες, ώστε ένα σκέλος στο οποίο υπολειπόμαστε, που είναι αυτό του καταναλωτικού κινήματος και της χρήσης αυτών των μηχανισμών υπέρ του καταναλωτικού κινήματος, να το πάμε πολύ πιο ψηλά.

Ειλικρινά αναμένω από όλες τις πτέρυγες της Βουλής να στηρίξουν αυτή την πρωτοβουλία της Κυβέρνησης, η οποία πιστεύω ότι θα δώσει πολύ σημαντική ώθηση στο θέμα του ελέγχου του κόστους των τιμών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Τελευταία για σήμερα επίκαιρη ερώτηση είναι η δεύτερη με αριθμό 1254/25-8-2025 επίκαιρη ερώτηση πρώτου κύκλου του Βουλευτή Α’ Ανατολικής Αττικής της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Καραμέρου προς τον Υφυπουργό παρά τω Πρωθυπουργώ κ. Γεώργιο Μυλωνάκη με θέμα: «Πώς ανταποκρίθηκε το Μαξίμου όταν έμαθε για την εμπλοκή ιδιωτών στο σκάνδαλο του ΟΠΕΚΕΠΕ».

Κύριε συνάδελφε, κύριε Καραμέρο, έχετε τον λόγο για την πρωτολογία σας.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, αφού ευχηθώ καλό μήνα, να μου επιτρέψετε, δεδομένου ότι και εσείς έχετε υπηρετήσει στην Ανατολική Αττική και επειδή ολοκληρώνεται ένα καλοκαίρι όπου είχαμε τουλάχιστον δέκα πυρκαγιές που κατέκαψαν για τρίτη συνεχόμενη χρονιά την Ανατολική Αττική, να πω ότι αυτά που είπε προηγουμένως ο κ. Τσάφος για το ΔΕΔΔΗΕ αποτελούν προσβολή.

Και αποτελούν προσβολή όταν ακόμα και το τελευταίο σαββατοκύριακο του Αυγούστου σπινθηρίζει μια κολώνα στη Λεωφόρο Ποσειδώνος και Ευβοίας στη Νέα Μάκρη για 24 ώρες, έρχεται η Πυροσβεστική, αλλάζουν βάρδιες τα πληρώματα και ακόμα και τώρα δεν ξέρω αν έχει έρθει συνεργείο του ΔΕΔΔΗΕ να επιληφθεί της βλάβης. Αυτή είναι η κατάσταση με τον ΔΕΔΔΗΕ που είναι -λυπάμαι που θα το πω- ο νούμερο 1 εμπρηστής των τελευταίων καλοκαιριών είτε αφορά τις επενδύσεις είτε αφορά τις επισκευές του δικτύου.

Και έρχομαι στο θέμα της ερώτησης, με αφορμή δημοσίευμα της Εφημερίδας Documento για ένα υπόμνημα σαράντα τριών σελίδων για τον ΟΠΕΚΕΠΕ που ήταν στο Μέγαρο Μαξίμου. Θα μας πει ο κ. Μυλωνάκης, ο Υφυπουργός παρά τω Πρωθυπουργώ αν ήταν στο συρτάρι του. Θέλω να ρωτήσω πότε το ζήτησε, πότε το έλαβε και σε ποιες ενέργειες προχώρησε, προκειμένου να σταματήσει η ανομία στον ΟΠΕΚΕΠΕ για να μη συζητάμε τον εκ των υστέρων για τη διάλυση του παραγωγικού μοντέλου, για τη διάλυση του πρωτογενούς τομέα και για τη διαφθορά στην οποία έχει μπει η Κυβέρνηση με τους Υπουργούς της και τα στελέχη της, είτε αφορά τη δικογραφία η οποία είναι γνωστή στους Έλληνες είτε αφορά τη δεύτερη δικογραφία την οποία αναμένουμε.

Θα ήθελα μία ξεκάθαρη απάντηση, κύριε Μυλωνάκη, για το πώς αξιοποιήσατε αυτήν τη γνώση, εκτός αν διαψεύδετε τις πληροφορίες γιατί οι ίδιοι οι Υπουργοί και οι Βουλευτές σας έχουν καταστήσει υπεύθυνους στο Μέγαρο Μαξίμου, όταν στις 30 Ιουνίου ο Βουλευτής Μαγνησίας κ. Μπουκώρος είπε δημόσια -και δεν νομίζω ότι τον διαψεύσατε- ότι 16 μήνες πριν έρθει η δικογραφία στη Βουλή, στο Μέγαρο Μαξίμου καλέσατε Βουλευτές της Νέας Δημοκρατίας και τους λέγατε ότι είναι στις παρακολουθήσεις του συστήματος επισυνδέσεων της Ελληνικής Αστυνομίας. Δηλαδή καλέσατε τον Ιούνιο του 2024 Βουλευτές και τους λέγατε ότι είναι στις παρακολουθήσεις.

Και ερωτώ πολύ απλό και λογικό: Πώς γνώριζε το Μαξίμου το απόρρητο περιεχόμενο της καταγραφής, ενώ μάλιστα δεν υπήρχε καν δικογραφία δεκαέξι μήνες πριν; Γνωρίζετε ότι, σύμφωνα με αυτά που είπε δημόσια ο Βουλευτής Μαγνησίας κ. Μπουκώρος την τελευταία μέρα του Ιουνίου του 2025 στον τηλεοπτικό σταθμό KONTRA, κάποιοι στο Μαξίμου -και είναι ευκαιρία να μας πείτε εσείς εκπροσωπώντας τον Πρωθυπουργό- υπέπεσαν σε παράβαση του άρθρου 251 του Ποινικού Κώδικα περί δικαστικού απορρήτου και μιας σειράς άλλων παραπτωμάτων;

Απαντήστε μας και θα επανέλθω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε τον κ. Καραμέρο.

Κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Σας ευχαριστώ πολύ, κύριε Πρόεδρε. Θα ζητήσω μια μικρή ανοχή στον χρόνο, την οποία θα την καλύψω με μέρος του χρόνου της δευτερολογίας μου.

Ο κ. Καραμέρος έβαλε διαφορετικά θέματα από αυτά τα οποία έθεσε στην επίκαιρή του ερώτηση, που νομίζω ότι είναι και αντικείμενο επίκαιρης ερώτησης που κατέθεσε πριν από λίγο η κ. Κωνσταντοπούλου. Οπότε φαντάζομαι ότι θα προσπάθησε ενδεχομένως να διευρύνει το πεδίο της ερώτησής του. Εγώ, όμως, θα μείνω στο επίπεδο της επίκαιρης ερώτησης και θα απαντήσω συγκεκριμένα.

Κατ’ αρχάς, κύριε Καραμέρο, θα ήθελα να σας ευχαριστήσω για την ερώτησή σας, διότι μου δίνει τη δυνατότητα να αποκαταστήσω την πραγματικότητα σε σχέση με το δημοσίευμα που επικαλείστε και προφανώς υιοθετείτε.

Τι ισχυρίζεται το δημοσίευμα, γιατί ενδεχομένως να μην το γνωρίζουν οι περισσότεροι; Ότι φέρομαι να έλαβα από κάποιο σημαίνον στέλεχος του ΟΠΕΚΕΠΕ ένα υποτιθέμενο υπόμνημα. Το είπατε και εσείς άλλωστε πριν από λίγο. Και ερωτάτε να μάθετε πώς ανταποκρίθηκε το Μαξίμου όταν έμαθε για την εμπλοκή ιδιωτών στο σκάνδαλο του ΟΠΕΚΕΠΕ. Αυτό είναι το θέμα της επίκαιρης ερώτησης.

Προφανώς η αναφορά του δημοσιεύματος σε σημαίνον στέλεχος του ΟΠΕΚΕΠΕ παραπέμπει ευθέως σε πρόσωπο που υπηρετεί στον εν λόγω οργανισμό και επειδή δεν μου αρέσει να αφήνονται σκιές, υπονοούμενα και οτιδήποτε άλλο, απαντώ ξεκάθαρα: Δεν ζήτησα και δεν έλαβα κανένα υπόμνημα από οποιοδήποτε στέλεχος του ΟΠΕΚΕΠΕ, σημαίνον ή μη, και δεν περιήλθε σε γνώση μου οποιοδήποτε υπόμνημα που να περιγράφει αξιόποινες πράξεις ή παραλείψεις.

Ωστόσο, κύριε Καραμέρο, δεν σας κρύβω ότι όταν διάβασα το δημοσίευμα της εφημερίδας «Documento», προσπάθησα κι εγώ να καταλάβω σε τι ακριβώς αναφέρεται. Έχω καταλήξει σήμερα ότι πιθανότατα να αναφέρεται σε ένα εσωτερικό σημείωμα, το οποίο προφανώς η εφημερίδα βάφτισε ως υπόμνημα, που είναι μεταξύ αυτών των σημειωμάτων που διαρκώς διακινούνται μεταξύ συνεργατών. Περιγράφει πολλά ζητήματα οργανωτικού χαρακτήρα του συστήματος πληρωμών και ενισχύσεων, το οποίο, επειδή ρωτάτε για τον χρόνο, το έλαβα στα μέσα Ιουνίου του 2025. Ποιος είναι ο συντάκτης; Ένας εξειδικευμένος συνεργάτης μας γύρω από τα αγροτικά ζητήματα που υπηρετεί στην Προεδρία της Κυβέρνησης. Τονίζω τον Ιούνιο του 2025 και όχι από κάποιο στέλεχος του ΟΠΕΚΕΠΕ, αλλά από έναν συνεργάτη της Προεδρίας της Κυβέρνησης.

Και πραγματικά αναρωτιέμαι, κύριε Καραμέρο, επειδή πέρα από Βουλευτής είστε και δημοσιογράφος, ποια ακριβώς είναι η αποκάλυψη; Το ότι ένας συνεργάτης της Προεδρίας μου έστειλε ένα εσωτερικό σημείωμα που περιγράφει τη λειτουργία και τα διαχρονικά προβλήματα του ΟΠΕΚΕΠΕ, εσάς προσωπικά σας προκαλεί κάποια εντύπωση; Από ποιον ακριβώς θα έπρεπε να ενημερωθώ για το θέμα του ΟΠΕΚΕΠΕ, που θυμίζω ότι την περίοδο εκείνη κυριαρχούσε στα θέματα επικαιρότητας;

Και πάμε τώρα στο δεύτερο ερώτημά σας, που εγώ θεωρώ ότι είναι και πιο ουσιαστικό. Τι κάναμε επ’ αυτού του άτυπου σημειώματος;

Η απάντηση, κύριε Καραμέρο, είναι ότι το λάβαμε πολύ σοβαρά υπ’ όψιν μας. Αξιολογήθηκε και συνεκτιμήθηκε μαζί με άλλα δεδομένα στο πλαίσιο της απόφασης της Κοινοβουλευτικής Ομάδας της Νέας Δημοκρατίας για την υποβολή της πρότασής μας περί σύστασης εξεταστικής επιτροπής που θα διερευνήσει, όπως ξέρετε, όλο το χρονικό διάστημα από την ημέρα σύστασης και λειτουργίας του ΟΠΕΚΕΠΕ μέχρι και σήμερα.

Θέλω να σας πω και κάτι ακόμα. Ορισμένα σημεία αυτού του σημειώματος, του άτυπου σημειώματος, έχουν περιληφθεί στην πρότασή μας και πιο συγκεκριμένα το σημείο το οποίο ρωτάτε και για το οποίο θέλω να σας πω ότι έχω μια απορία:

Την πρότασή μας για σύσταση εξεταστικής επιτροπής την έχετε διαβάσει, κύριε Καραμέρο; Το ρωτάω. Δεν περιμένω απάντηση. Είναι ρητορικό το ερώτημα. Προφανώς στη δευτερολογία σας έχετε τη δυνατότητα να μου απαντήσετε. Το ρωτάω διότι μου κάνει εντύπωση ότι ζητάτε να ενημερωθείτε για το τι κάναμε σχετικά με τον ρόλο των εταιρειών, καθώς η πρότασή μας περιλαμβάνει ως ένα από τα σημεία που πρέπει να διερευνηθούν περαιτέρω αυτό ακριβώς που ρωτάτε.

Και θα σας διαβάσω συγκεκριμένα τι λέει η πρότασή μας: Να εξεταστεί η σχέση του ΟΠΕΚΕΠΕ με τον τεχνικό σύμβουλο και οι αιτίες της σχέσης αυτής, οι ενέργειες που έγιναν ή δεν έγιναν για να μπορέσει ο ΟΠΕΚΕΠΕ να λειτουργήσει με μεγαλύτερη αυτάρκεια, καθώς και η τυχόν ύπαρξη οικονομικών ή άλλων συμφερόντων που διεκδικούν συμμετοχή στη λειτουργία του ΟΠΕΚΕΠΕ και ασκούν διαχρονικά αθέμιτη επιρροή σε αυτή. Νομίζω ότι και εδώ η απάντηση είναι ξεκάθαρη. Ζητήσαμε και λάβαμε εντολή από τη Βουλή, με διευρυμένη πλειοψηφία μάλιστα, να διερευνηθούν όλα τα ζητήματα από την εξεταστική επιτροπή που θα ξεκινήσει σε λίγες ημέρες, μεταξύ των οποίων και το ζήτημα του ρόλου των ιδιωτών και των εταιριών.

Και αφού απάντησα σχετικά με το τι κάναμε εμείς, επιτρέψτε μου στο πλαίσιο του γόνιμου κοινοβουλευτικού διαλόγου, τον οποίο είμαι βέβαιος ότι και εσείς επιδιώκετε, να ρωτήσω κι εγώ με τη σειρά μου γιατί το Κόμμα σας δεν στήριξε την πρότασή μας; Να πιθανολογήσω ότι δεν θέλετε να ελεγχθεί ο ρόλος των εταιρειών που η δική μας πρόταση περιλαμβάνει; Θα μου πείτε, βέβαια, ότι εδώ δεν μείνατε στην ψηφοφορία να ψηφίσετε τη δική σας πρόταση για προανακριτική και αποχωρήσατε, θα ψηφίζατε τη δική μας πρόταση για εξεταστική που μπορεί να διερευνήσει σε βάθος το σύνθετο και πολυδιάστατο ζήτημα του ΟΠΕΚΕΠΕ;

Και κάτι τελευταίο, κύριε Καραμέρο, θέλω να σας πω: Γνωρίζετε άραγε αν οι εν λόγω εταιρείες, τις οποίες εσείς στην ερώτησή σας σας γενναία κατονομάζετε, το διάστημα 2015-2019 είχαν τον ίδιο ρόλο στα δρώμενα του οργανισμού με αυτόν που περιγράφετε στην ερώτησή σας; Είχαν αντίστοιχες συμβάσεις; Πραγματικά θα ήθελα να ακούσω την απάντησή σας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Ορίστε, κύριε Καραμέρο, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΡΑΜΕΡΟΣ:** Κύριε Υπουργέ, η συζήτηση των επίκαιρων ερωτήσεων είναι μέρος της λογοδοσίας της Κυβέρνησης απέναντι στην Εθνική Αντιπροσωπεία. Οπότε, εν προκειμένω, η Αντιπολίτευση θέτει τα ερωτήματα και εσείς απαντάτε. Δεν έχω κανένα πρόβλημα να κάνουμε ένα διάλογο και πραγματικά είναι γόνιμο το να έχουμε μια συζήτηση. Εξάλλου εδώ εσείς είστε παρά τω Πρωθυπουργώ. Υλοποιείτε τις πολιτικές που αποφασίζει στη βάση του επιτελικού κράτους ο ίδιος ο Πρωθυπουργός.

Θέλω να σας πω ότι στον πυρήνα της ερώτησής μου υποπέσατε σε μια αντίφαση, καίρια αντίφαση. Είπατε ότι διαψεύδετε την ύπαρξη υπομνήματος και στη συνέχεια είπατε για ένα υπηρεσιακό σημείωμα ενός συνεργάτη της Προεδρίας της Κυβέρνησης, που όντως έχει μια λεπτομερή πληροφόρηση προς εσάς, ήτοι προς τον Πρωθυπουργό, για το ζήτημα του ΟΠΕΚΕΠΕ. Τι Γιάννης τι Γιαννάκης; Τι διαψεύδετε, λοιπόν, τη δημοσιογραφική έρευνα; Είχατε ενημέρωση.

Δεύτερον, προφανώς έθεσα δύο διαφορετικά θέματα εδώ κατά την υλοποίηση αυτής της επίκαιρης ερώτησης, την εκτέλεση εν πάση περιπτώσει, αλλά όπως ξέρετε, η κοινοβουλευτική διαδικασία είναι μια ενεργή διαδικασία, δεδομένου ότι από την ημέρα υποβολής της ερώτησης έχουν προκύψει και άλλα ζητήματα, όπως, για παράδειγμα, η πρόθεσή σας να έχει το ακαταδίωκτο ο μεταβατικός πρόεδρος του ΟΠΕΚΕΠΕ.

Και για να έρθω σε αυτό, μιλάτε για έναν συνεργάτη της Προεδρίας της Κυβέρνησης που σας ενημέρωσε για το τι γινόταν στον ΟΠΕΚΕΠΕ. Μήπως είναι ο κ. Γρηγόρης Βάρρας, ο πρώην Πρόεδρος του ΟΠΕΚΕΠΕ, που τον απέπεμψε ο κ. Βορίδης, στη συνέχεια τον πήρατε συνεργάτη στο Μαξίμου; Δίπλα σας τον είχατε. Αυτός το έγραψε το σημείωμα ή κάποιος άλλος; Εδώ στο πλαίσιο της δημόσιας λογοδοσίας πρέπει να μας πείτε: Αυτός μας έδωσε το υπόμνημα και αυτά κάναμε ή δεν κάναμε. Το ότι «το λάβαμε σοβαρά υπ’ όψιν μας» δεν αποτελεί, αν μου επιτρέπετε, πλήρη απάντηση.

Επίσης, δεν μου είπατε κουβέντα, κύριε Υπουργέ, για όσα καταμαρτύρησε δημοσίως για το Μέγαρο Μαξίμου ο κ. Μπουκώρος, ο πρώην Υφυπουργός Ψηφιακής Διακυβέρνησης, Βουλευτής Μαγνησίας, ο οποίος είπε ότι δεκαέξι μήνες πριν έρθει η δικογραφία στη Βουλή, πριν υπάρξει δικογραφία, ενημερώθηκε από το Μέγαρο Μαξίμου –δεν το προσωποποιώ σε εσάς- ότι «είσαι στις επισυνδέσεις εσύ και κάποιος άλλος και δεν θα γίνετε Υπουργοί για αυτόν τον λόγο», άλλο αν έγιναν στη συνέχεια. Το γνωρίζετε; Να το γνωρίζουν οι Έλληνες πολίτες, ότι αυτό, το να έχει κάποιος μια τέτοια προνομιακή ενημέρωση, αποτελεί ποινικό αδίκημα. Είναι παραβίαση δεδομένων προσωπικού χαρακτήρα, είναι παραβίαση του υπηρεσιακού απορρήτου και είναι και παραβίαση του άρθρου 251 περί δικαστικού απορρήτου.

Σε αυτό θα ήθελα στη δευτερολογία σας μία απάντηση, εκτός εάν λέει ψέματα ο πρώην Υπουργός της Κυβέρνησης κ. Μπουκώρος και Βουλευτής Μαγνησίας για το συγκεκριμένο. Διότι καταλαβαίνετε τη βαρύτητα που έχει ο Πρωθυπουργός, εσείς, ο κ. Χατζηδάκης, ο κ. Μαρινάκης -ποιοι άλλοι είναι στο Μαξίμου;- να μπορούν να μιλούν απευθείας -ρωτάω εγώ και διαψεύστε το- με αυτόν που έκανε την επισύνδεση, τη νόμιμη επισύνδεση για λογαριασμό της Ελληνικής Αστυνομίας. Γιατί ξέρετε κάτι; Τις τελευταίες μέρες βλέπουμε στον Τύπο -που κάνει τη δουλειά του ο Τύπος, αφήστε τη δική μου επαγγελματική ιδιότητα, εδώ εγώ εκπροσωπώ τους πολίτες και δη τους πολίτες της Ανατολικής Αττικής- βλέπουμε συνομιλίες στα μέσα ενημέρωσης για συγκεκριμένες περιοχές, τον Δήμο Τρικκαίων και αλλού, την Περιφέρεια Τρικάλων εν πάση περιπτώσει, με επιλεκτική δημοσιοποίηση συνομιλιών που κάποιες εξ αυτών δεν είναι στην πρώτη δικογραφία. Έχετε και άλλες συνομιλίες; Γνωρίζετε πριν τη σύσταση της δικογραφίας το αποτέλεσμα των επισυνδέσεων της Ελληνικής Αστυνομίας;

Εάν το γνωρίζετε αυτό -γιατί έχετε και μια παράδοση με την πρώτη φάση των υποκλοπών στο Μέγαρο Μαξίμου, κύριε Μυλωνάκη- αποτελεί ένα αδίκημα και θα πρέπει να μας εξηγήσετε αν λέει ψέματα ο κ. Μπουκώρος, ή αν όντως δεκαέξι μήνες πριν έρθει η δικογραφία στη Βουλή εσείς ξέρατε τι έπιανε ο κοριός για τον «φραπέ», τον «χασάπη», τους Βουλευτές και τους Υπουργούς της Νέας Δημοκρατίας και το αποκρύπτατε ή το διαπραγματευόσασταν, που αυτό έχει μια δεύτερη ανάγνωση εσωκομματική σας, που δεν αφορά την ελληνική κοινωνία.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Σας ευχαριστώ, κύριε Πρόεδρε.

Κοιτάξτε, κύριε Καραμέρο, όπως πολύ σωστά είπατε, ο κοινοβουλευτικός έλεγχος διέπεται από συγκεκριμένους κανόνες. Οι κανόνες αυτοί επιβάλλουν ότι οι επίκαιρες ερωτήσεις πρέπει να είναι επί συγκεκριμένου θέματος και όχι γενικώς και αορίστως για όλα τα θέματα της επικαιρότητας. Οπότε εγώ έχω κληθεί και θα απαντήσω με λεπτομέρεια, όπως έκανα και στην πρωτολογία μου, αναφορικά με τα θέματα τα οποία θέσατε στην ερώτησή σας.

Αισθάνομαι ότι από την πλευρά μου σας απάντησα με επάρκεια σε όλα τα ερωτήματα που θέσατε σχετικά με το δήθεν υπόμνημα και το τι ακριβώς κάναμε εμείς. Επαναλαμβάνω ότι αυτό το εσωτερικό άτυπο σημείωμα ζητήθηκε για λόγους προσωπικής ενημέρωσης και αξιοποιήθηκε στο πλαίσιο της πρότασης εξεταστικής επιτροπής που υπέβαλε η Κοινοβουλευτική μας Ομάδα.

Κάναμε, λοιπόν, εμείς το αυτονόητο: Ζητήσαμε την πλήρη διερεύνηση της υπόθεσης του ΟΠΕΚΕΠΕ σε βάθος, γιατί εμείς θέλουμε να χυθεί άπλετο φως στην υπόθεση. Δεν θέλουμε να μετατρέψουμε ένα τόσο σοβαρό ζήτημα σε φτηνό σόου μέσω σύστασης προανακριτικής επιτροπής, που εν πάση περιπτώσει και η δική σας παράταξη επιχείρησε με την πρότασή της να μετατρέψει. Εμάς μας ενδιαφέρει η ουσία. Μας ενδιαφέρει να μάθουμε τι πραγματικά έχει συμβεί και να εξετάσουμε σε βάθος το πραγματικό πρόβλημα.

Ξέρετε, κύριε Καραμέρο, η δική μας παράταξη ούτε προϊστορία έχει ούτε θα αποκτήσει στην εργαλειοποίηση δικαστικών ερευνών. Δεν θα επεκταθώ σε αυτό, γιατί δεν είναι αντικείμενο συζήτησης, αλλά σίγουρα αντιλαμβάνεστε ότι αναφέρομαι στην υπόθεση της Novartis που είναι και επίκαιρη λόγω των δικαστικών εξελίξεων με τους πρώην κουκουλοφόρους μάρτυρες.

Με δεδομένο, λοιπόν, ότι οι εργασίες της εξεταστικής επιτροπής θα ξεκινήσουν το επόμενο διάστημα, θα ήθελα και εγώ με τη σειρά μου να επαναλάβω αυτό που έχουν πει ήδη ο αρμόδιος Υπουργός και ο Πρωθυπουργός. Σαφής προτεραιότητά μας είναι ο σημαντικός αυτός Οργανισμός για τη λειτουργία του πρωτογενούς τομέα να λειτουργεί με όρους διαφάνειας και αποτελεσματικότητας σε όφελος των ίδιων των αγροτών και κτηνοτρόφων.

Εμείς, κύριε Καραμέρο, ζητάμε διαφάνεια, για αυτό και οι ελληνικές Αρχές συνεργάζονται άψογα -το τονίζω αυτό- και διευκολύνουν το έργο της Ευρωπαϊκής Εισαγγελίας, η οποία ενδεχομένως διερευνά -και πολύ καλά πράττει, κατά την άποψή μου και τώρα έρχομαι στην ταμπακιέρα της ερώτησής σας- το ζήτημα το οποίο θίγετε αναφορικά με τον ρόλο των ιδιωτών και τη λειτουργία των συγκεκριμένων εταιρειών.

Συνεπώς, το ζήτημα του ΟΠΕΚΕΠΕ προφανώς και μας απασχολούσε και εξακολουθεί να μας απασχολεί, κύριε Καραμέρο. Δεν είναι δε τυχαίο ότι πολλές από τις υποθέσεις που βλέπουν το φως της δημοσιότητας και αφορούν ζητήματα απάτης και κατασπατάλησης πόρων επί των ημερών μας ερευνήθηκαν από την ελληνική δικαιοσύνη πριν επιληφθεί η Ευρωπαϊκή Εισαγγελία. Αυτό είναι κάτι το οποίο θέλω να ακουστεί, γιατί μέχρι τώρα δεν έχει καταστεί ξεκάθαρο στον δημόσιο διάλογο. Οι περίφημες νόμιμες επισυνδέσεις στις οποίες αναφέρεστε έχουν γίνει στο πλαίσιο ελληνικής, εθνικής έρευνας.

Επίσης, θέλω να προσθέσω ότι εμείς ξεκινήσαμε έκτακτους ελέγχους για να γυρίσουν πίσω αυτά που οι επιτήδειοι δεν έπρεπε να λάβουν, διαδικασία που προχωράει με ταχύτατους ρυθμούς και σύντομα αναμένουμε τα αποτελέσματά της.

Εν ολίγοις, κύριε Καραμέρο, εμείς τι κάναμε; Κάναμε όσα δεν κάνατε εσείς, όταν είχατε την ευθύνη της διακυβέρνησης της χώρας. Αυτά, όμως, όλα θα έχουμε πραγματικά την ευκαιρία να τα συζητήσουμε στην εξεταστική επιτροπή, γιατί πολύ απλά εμείς δεν έχουμε και δεν θέλουμε τίποτα να κρύψουμε. Θέλουμε να εξεταστούν όλες οι πτυχές αυτής της υπόθεσης, τις οποίες θα ερευνήσει τόσο η εξεταστική επιτροπή, αλλά διερευνά παράλληλα και η δικαιοσύνη και αναμένουμε τα αποτελέσματά της.

Στη δική μας κυβερνητική περίοδο, κύριε Καραμέρο, η εξυγίανση του ΟΠΕΚΕΠΕ αποτέλεσε από την πρώτη στιγμή σημαντική προτεραιότητα. Έγιναν πολλές προσπάθειες εξορθολογισμού των διαδικασιών και παύσης της εξάρτησης πληρωμών από την εν λόγω εταιρεία, προκειμένου το Δημόσιο τελικά να μπορεί να κάνει με δικά του μέσα τις πληρωμές, χωρίς καμία απολύτως εξάρτηση από κανέναν. Θα μπορούσαν να έχουν γίνει περισσότερα, κύριε Καραμέρο; Ενδεχομένως ναι. Βήματα, όμως, εξορθολογισμού και προόδου έγιναν, όσο και αν προσπαθεί το κόμμα σας και η παράταξή σας να μας αποδείξει το αντίθετο.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Δεν θα συζητηθούν κατόπιν συνεννόησης:

Πρώτον, η έκτη με αριθμό 1250/25-8-2025 επίκαιρη ερώτηση πρώτου κύκλου της ανεξάρτητης Βουλευτού Πέλλας κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων με θέμα: «Άμεση καταβολή προκαταβολών και επιτάχυνση των διαδικασιών καταβολής των τελικών αποζημιώσεων στους αγρότες της Πέλλας και της Ημαθίας για τις ζημιές στις δενδρώδεις καλλιέργειές τους από τους ανοιξιάτικους παγετούς».

Δεύτερον, η τρίτη με αριθμό 1255/25-8-2025 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Υγείας με θέμα: «Να δοθεί άμεση λύση για τη στελέχωση του Κοινοτικού Κέντρου Ψυχικής Υγείας Παίδων και Εφήβων (Κοι.Κε.Ψ.Υ.Π.Ε.) Ρεθύμνου».

Τρίτον, η δεύτερη με αριθμό 1256/25-8-2025 επίκαιρη ερώτηση δεύτερου κύκλου του Βουλευτή Ιωαννίνων της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Έξαρχου προς τον Υπουργό Αγροτικής Ανάπτυξης και Τροφίμωνμε θέμα: «Να εξασφαλιστεί άμεσα η πλήρης άρδευση του κάμπου της Λαψίστας και το εισόδημα των αγροτών της περιοχής».

Τέταρτον, η πρώτη με αριθμό 1258/25-8-2025 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Οσμή ενός ακόμα σκανδάλου της διακυβέρνησης της ΝΔ συνιστά η λειτουργία ορισμένων διαπιστευμένων εταιρειών πιστοποίησης των βιολογικών προϊόντων».

Πέμπτον, η πέμπτη με αριθμό 1259/25-8-2025 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Μεροληπτική και άδικη η απόφαση απένταξης από το Μέτρο 23 για δικαιούχους καλλιεργητές ακτινιδίου στην Περιφερειακή Ενότητα Πιερίας».

Και έκτον, η έβδομη με αριθμό 1260/25-8-2025 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Δύο χρόνια μετά τον «Daniel» αγνοούνται τα πορίσματα και οι αποζημιώσεις των δενδροκαλλιεργητών».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων και ερωτάται το Σώμα εάν δέχεται να λύσουμε τη συνεδρίαση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 16.50΄ λύεται η συνεδρίαση για αύριο, ημέρα Τρίτη 2 Σεπτεμβρίου 2025 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που θα διανεμηθεί.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**